title: WebOS

text:
HP Pre 3 julkaistiin tietyillä alueilla Euroopassa ja Yhdysvalloissa kyseistä tuotetta sai vain epävirallisia jälleenmyyntikanavia pitkin, koska sekä AT&T että Verizon peruivat tilauksensa juuri ennen toimitusta Apothekerin ilmoituksen jälkeen.
Huomionarvoista on se, että Yhdysvaltojen Pre 3 -yksiköillä ei ole takuuta eikä HP:n ole pakko tarjota niille tukea, koska ne ovat julkaistu epävirallisten kanavien kautta; tämän vuoksi osia on lähes mahdotonta saada. HP ilmoitti, että se jatkaa päivitysten tekoa HP Veerille ja HP TouchPadille, mutta nämä päivitykset ovat jääneet toteutumatta ensin mainitun kohdalla ja jälkimmäinen sai vain lopullisen, epävirallisen julkaisun nimeltään WebOS CE, joka sisälsi vain webOS:n avoimen lähdekoodin osat ja se oli kohdistettu jäljellä olevalle kehittäjäyhteisölle, perinteisen, käyttäjäkeskeisen päivityksen sijaan.


title: WebOS

text: Joulukuussa 2011 HP ilmoitti, että se julkistaisi webOS:n lähdekoodin lähitulevaisuudessa avoimen lähdekoodin lisenssin ehtojen mukaisesti. Elokuussa 2012 HP antoi webOS-yksikölleen uuden nimen "Gram".


title: WebOS

text: 25. helmikuuta 2013 ilmoitettiin, että HP lisensoi webOS:n LG Electronicsille sen älytelevisioita varten. LG Electronics saa rajoittamattoman pääsyn dokumentaatioon, lähdekoodiin, kehittäjiin ja aiheeseen liittyviin verkkosivustoihin.


title: WebOS

text: Palm Pre, Palm Pre Plus, Palm Pixi ja Palm Pixi Plus käyttävät WebOS-versioa 1.4.5.


title: WebOS

text: Pre 2, Pre 3 ja Veer käyttävät WebOS-versiota 2.X.X


title: WebOS

text: HP TouchPad käyttää webOS-versiota 3.0.X.


title: WebOS

text: Navigointi käyttää multi-touch-elettä kosketusnäytössä. Käyttöliittymä käyttää "kortteja" moniajon hallintaan ja sovellusten esittämiseen. Käyttäjä vaihtaa käynnissä olevien sovellusten välillä heilauttamalla vasemmalta ja oikealta näytössä. Sovellukset suljetaan heilauttamalla "korttia" ylös ruudulla ja "pois" ruudulta. Sovellusten "kortteja" voi järjestellä uudelleen. WebOS 2.0 toi uutena ominaisuutena pinot (engl. "Stacks"), jossa samankaltaisia kortteja voi "pinota" yhteen.


title: WebOS

text: Käyttöjärjestelmän pystyi päivittämään ilman yhdistämistä tietokoneeseen vastaanottamalla käyttöjärjestelmäpäivityksiä matkapuhelinyhteyden välityksellä.


title: WebOS

text: Palm viittasi tiedon kokoamiseen useista eri lähteistä sanalla "syngergia". Käyttäjät voivat kirjautua sisään useisiin eri sähköpostitunnuksiin ja yhdistää kaikki nämä lähteet yhdeksi listaksi. Samankaltainen yhdistäminen onnistuu useista eri lähteistä peräisin olevien kalentereiden, pikaviestien ja tekstiviestien kohdalla.


title: WebOS

text: Ilmoitusalue sijaitsee ruudun alalaidassa puhelimissa ja yläosan tilapalkissa taulutietokoneissa. Kun uusi ilmoitus saapuu puhelimeen, se sujahtaa näytön alalaidasta näkyville. Mojo- ja Enyo-kehitysympäristössä muutettavissa olevan koon tähden sovellus yleensä muuttaa kokonsa mahdollistaakseen esteettömän käytön sillä aikaa kun ilmoitus on näkyvissä. Ilmoituksen poistuttua se yleensä jää näkyviin kuvakkeena. Käyttäjä voi sittemmin napauttaa kuvakkeita laajentaakseen niitä. Ilmoituksia voi sitten poistaa (pyyhkäisemällä pois ruudulta), niille voi tehdä jotain (napauttaminen) tai ne voi jättää rauhaan.


title: WebOS

text: Oletuksena tiedonsynkronointi käyttää pilvipohjaista lähestymistapaa tietokoneelle asennettavan synkronointiohjelman sijaan, mutta useita kolmansien osapuolien synkronointiohjelmia on saatavilla. WebOS:n ensimmäisessä versiossa oli mahdollisuus synkronoida Applen iTunes-ohjelmiston kanssa, sillä laitteet naamioivat itsensä Applen laitteiksi, mutta Apple poisti tämän ominaisuuden käytöstä iTunesin myöhemmissä päivityksissä.


title: WebOS

text: Virallisesti tarkistetut kolmannen osapuolen sovellukset ovat saatavilla laitteesta langattomana latauksena sovellusluettelon avulla.


title: WebOS

text: Toinen sovellusten lähde on epäviralliset kolmannen osapuolen sovellukset, joita HP ei virallisesti tue. Näiden sovellusten jakeluun tarkoitettuihin ohjelmiin lukeutuvat WebOS Quick Install (Java-pohjainen tietokoneille) ja Preware (epävirallinen WebOS-sovellusluettelo). Jos epävirallisten sovellusten asentamisen jälkeen ilmenee ohjelmisto-ongelmia, HP:n tarjoama WebOS Doctor voi palauttaa puhelimen tehdasasetuksiin ja poistaa useimmat epävirallisten sovellusten ja paikkojen tekemät muutokset.


title: WebOS

text: Koska webOS korvasi Palm OS:n, Palm tilasi MotionAppsin koodaamaan ja kehittämään Classic-nimisen emulaattorin mahdollistaakseen taaksepäin yhteensopivuuden Palm OS -sovellusten kanssa. Tämä käyttää webOS-versiota 1. Palm OS -emulointituki poistettiin webOS:n versiossa 2.0. MotionApps irrotti itsensä Classicista vuonna 2010, vedoten HP Palmin olevan "häiritsevä".


title: WebOS

text: Graafisen käyttöliittymän alla WebOS:illa on paljon yhteistä valtavirran Linux-jakeluiden kanssa. Versiot 1.0:sta 2.1:een käyttävät paikattua Linux 2.6.24 -ydintä.


title: WebOS

text: Lista WebOS:in eri julkaisujen avoimen lähdekoodin osista, sekä jokaisen osan lähdekoodi ja niihin sovelletut paikat, on saatavilla Palmin avoimen lähdekoodin verkkosivulta. Tämä sivu myös toimii viitteenä siitä, mitä WebOS-versioita on julkisesti julkaistu.


title: WebOS

text: Vuonna 2011 Enyo korvasi kesäkuussa 2009 julkaistun Mojon ohjelmistonkehityspakettina (SDK).


title: WebOS

text: HP tarjoaa resursseja WebOS-kehittäjille sekä ohjeita HP Palm -kehittäjäohjelmaan osallistumiseen.


title: WebOS

text: Uusin version WebOS-ohjelmistonkehityspaketista on versio 3.0.5. Sen voi ladata suoraan HP Palmin kehityskeskuksesta. Tämän ohjelmistonkehityspaketin avulla kehittäjät voivat luoda sovelluksia useille eri WebOS-laitteille, joihin lukeutuvat HP Veer ja HP Touchpad. Ohjelmistonkehityspaketti sisältää myös alustakehityspaketin (PDK), joka sallii kehittäjille pääsyn kääntäjiin, koodauskirjastoihin, ohjelmakoodiin, apuohjelmiin ja dokumentteihin, jotka auttavat C/C++-kehityksessä. Sovelluksia voi kirjoittaa myös HTML5-, JavaScript- ja CSS-kielillä joko Mojo- tai Enyo-kehitysympäristön avulla.


title: WebOS

text: WebOS-kehityskeskuksessa on myös pikaoppaita, jotka helpottavat siirtymistä iOS-, web- ja C/C++-kehityksestä.


title: WebOS

text: Vuoden 2012 puoliväliin mennessä useat sovellukset, mukaan lukien The New York Timesin sovellus, on poistettu sovellusluettelosta. Jäljellä olevien sovellusten määrä on toistaiseksi tuntematon, mutta sen arvellaan olevan alle 10 000. Kun pois luetaan hylätyt ja/tai toimimattomat sovellusluettelossa olevat sovellukset, lukumäärän arvioidaan olevan vieläkin alhaisempi.


title: WebOS

text: Tällä hetkellä alustan ylläpidettyjen sovellusten määrä on murto-osa kokonaismäärästä sovelluskehittäjien määrän vähennettyä vuoden 2011 jälkimmäisellä puoliskolla sen jälkeen, kun webOS-laitteiden myynti lakkasi, ja vuoden 2012 toisen vuosineljänneksen aikana webOS:in markkinaosuus putosi yhdistettyyn (mukaan lukien Palm OS) 0,6 %.


title: 2,4-dikloorifenoli

text: 2,4-dikloorifenoli on palava orgaaninen yhdiste, joka normaaliolosuhteissa esiintyy olomuodoltaan värittöminä kiteinä, joilla on tunnusomainen haju. Sen kemiallinen kaava on CHClO. 2,4-dikloorifenolista käytetään myös nimiä "2,4-DCP", "2,4-dikloorihydroksibentseeni" tai "1-hydroksi-2,4-diklooribentseeni".


title: 2,4-dikloorifenoli

text: 2,4-dikloorifenolin moolimassa on 163,0 g/mol, sulamispiste 45,0 °C, kiehumispiste 210,0 °C, suhteellinen tiheys 1,4 g/cm (vesi = 1,0 g/cm), leimahduspiste 113 °C (c.c.), itsesyttymislämpötila 500 °C ja CAS-numero 120-83-2. Aine liukenee veteen 20 °C:n lämpötilassa 0,45 g/100ml. Lyhytaikainenkin altisuminen aineelle voi syövyttää silmiä, ihoa ja hengitysteitä. Aine on myös syövyttävää nieltynä. Höyryjen hengittäminen voi aiheuttaa keuhkopöhön. 2,4-dikloorifenoli on myrkyllistä vesieliöille.


title: 2,4-dikloorifenoli

text: 2,4-dikloorifenolia valmistetaan klooraamalla joko fenolia, 2-kloorifenolia tai 4-kloorifenolia. Klooraavana reagenssina käytetään joko klooria tai sulfuryylikloridia ja katalyyttinä alumiinikloridia. Reaktion jälkeen tuote puhdistetaan tislaamalla ja kiteyttämällä. 2,4-dikloorifenolia käytetään rikkaruohomyrkkyjen, kuten 2,4-dikloorifenoksietikkahapon ja diklorpropin (2-(2,4-dikloorifenoksi)propaanihappo), valmistuksessa.


title: Sue Barker

text: Sue Barker (s. 19. huhtikuuta 1956 Paington, Englanti) on englantilainen televisiojuontaja ja entinen tennispelaaja. Barker lopetti tennisuransa vuonna 1984.


title: Sue Barker

text: WTA:n maailmanlistalla Barker oli parhaimmillaan kolmantena. Hän voitti Ranskan avointen kaksinpelin vuonna 1976. Samana vuonna hänet valittiin kiertueen vuoden tulokkaaksi. Seuraavana vuonna Barker pääsi välieriin Wimbledonissa.


title: Sue Barker

text: Englannin Fed Cup -joukkueessa Barker pelasi ensimmäisen kerran vuonna 1974. Yhteensä hän pelasi joukkueessa 27 maaottelua, parhaana saavutuksena finaalipaikka vuonna 1981.


title: Sue Barker

text: Tennisuransa lopetettuaan Barker on toiminut televisiojuontajana. Hän aloitti australialaisella Channel Seven -kanavalla. Myöhemmin hän on toiminut BBC-kanavalla muun muassa olympialaisten ja Wimbledonin juontajana.


title: Hamad Al Fardan

text: Hamad Al Fardan (; s. 29 kesäkuuta 1987 Manama) on bahrainilainen moottoriurheilija ja ensimmäinen bahrainilainen, joka on kilpaillut GP2-tasolla. Hän on rallikuljettaja Ahmed Al Fardanin poika.


title: Hamad Al Fardan

text: Al Fardan aloitti kilpauransa vuonna 2004 Aasian Formula BMW -sarjassa ja jo seuraavana vuonna hän sijoittui sarjan kolmanneksi. Hän kilpaili samanaikaisesti myös Formula BMW World Final -kilpailussa jääden 18:nneksi.


title: Hamad Al Fardan

text: Vuonna 2006 Al Fardan kilpaili Aasian Formula V6 -sarjassa sijoittuen kuudenneksi, vaikka hän ei osallistunut sarjan viimeisiin neljään osakilpailuun. Hän kilpaili samanaikaisesti myös uusiseelantilaisessa Toyota Racing Series -sarjassa sijoittuen 13:nneksi. Seuraavana vuonna hän sijoittui samassa sarjassa 11:nneksi.


title: Hamad Al Fardan

text: Vuonna 2007 Al Fardan siirtyi Ison-Britannian F3-mestaruussarjaan, jossa hän sijoittui kolmanneksi. Myöhemmin kaudella 2007-08 Al Fardan kilpaili Aasian F3-mestaruussarjaan ja sijoittui neljänneksi.


title: Hamad Al Fardan

text: Vuonna 2008 Al Fardan kilpaili Saksan F3-mestaruussarjassa sijoittuen 11:nneksi, mutta hänen kautensa sarjassa jäi kesken loukkaantumisen vuoksi. Al Fardan kilpaili myös Aasian GP2-sarjassa kaudella 2008-09 ISport-tallissa saavuttaen kaksi pistettä. Myöhemmin vuonna 2009 Al Fardan palasi Aasian Formula V6 -sarjaan ja voitti sarjan mestaruuden.


title: Emil Hallberg

text: Emil Hallberg (s. 19. syyskuuta 1995) on suomalainen näyttelijä ja tanssija. Hän on tullut tutuksi Onni ”Tale” Taalasmaan roolista saippuasarjassa "Salatut elämät". Hahmo on ollut ruudussa helmikuusta 2011 marraskuuhun 2018. Hän on esittänyt Talea myös kesällä 2013 esitetyssä nettisarjassa "Young Man Cash Man" sekä joulukuussa 2014 ensi-iltansa saaneessa elokuvassa "Nightmare 2 – Painajainen jatkuu".


title: Emil Hallberg

text: Hallberg toimi "Tanssii tähtien kanssa" -ohjelman yhdeksännellä tuotantokaudella yhdessä jaksossa vierailevana tuomarina. Hallberg harrastaa muun muassa tanssia, jossa hän voitti junioreiden SM-hopeaa vuonna 2010 ja nuorison 10-tanssin SM-kultaa 2013. Lisäksi hän soittaa kitaraa ja bassoa.


title: Emil Hallberg

text: Hallberg on Helena Ahti-Hallbergin poika.


title: Judon Euroopan-mestaruuskilpailut 2011

text: Judon Euroopan-mestaruuskilpailut 2011 olivat järjestyksessään 60. Judon Euroopan-mestaruuskilpailut. Ne käytiin Abdi İpekçi Arenalla, Turkin Istanbulissa 21.–24. huhtikuuta 2011. Kilpailujen ohjelmassa oli seitsemän painoluokkaa ja joukkuekilpailu sekä miehille että naisille.


title: Judon Euroopan-mestaruuskilpailut 2011

text:
Lähde: ippon.org.
Ranska oli kilpailujen menestyksekkäin maa voitettuaan viisi Euroopan-mestaruutta ja saatuaan yhteensä 11 mitalia. Mitalisijoille selviytyi kaikkiaan 24 maan edustajia.


title: Gladiaattori (vuoden 1992 elokuva)

text: Gladiaattori on vuonna 1992 ensi-iltansa saanut elokuva. Se kertoo nuoresta pojasta, jotka vasten tahtoaan joutuu ottelemaan laittomia nyrkkeilyotteluja ilkeän promoottorin pakottamana.


title: Gladiaattori (vuoden 1992 elokuva)

text: Nuori Tommy Riley (Marshall) muuttaa isänsä (Heard) kanssa toiselle asuinseudulle uuden elämän aloittamiseksi. Alue kuhisee jengejä ja rotuerottelua, ja Tommy joutuu ensimmäisenä koulupäivänään hankaluuksiin erään jenginjohtajan kanssa. Tukalasta tilanteesta hänet pelastaa toisen jengin johtaja Lincoln (Gooding Jr.), jonka kanssa Tommy ystävystyy.


title: Gladiaattori (vuoden 1992 elokuva)

text: Eräänä päivänä velkojat ilmestyvät Tommyn kotiin. He jättävät hänen isälleen Johnille viestin, että tämä on heille auki huomattavan summan rahaa. John kertoo kotiin palatessaan, että hänellä on ollut uhkapeliriippuvuus. Tommy aikoo saada rahat kasaan. Hän saa luokkatoverinsa Dawnin (Buono) avulla töitä paikallisesta kahvilasta, jossa myös Dawn työskentelee.


title: Gladiaattori (vuoden 1992 elokuva)

text: Yhtenä iltana Tommya ahdistelleet jengiläiset käyvät hänen kimppuunsa. Tommy kuitenkin päihittää heidät nyrkeillään, jolloin Pappy Jack -niminen manageri (Loggia) huomaa hänen kykynsä. Hän ehdottaa Tommylle, että tämä tulisi hänen kelkkaansa ansaitsemaan rahaa laittomissa nyrkkeilyotteluissa, johon Tommy vastahakoisesti suostuu mielessään isänsä pelivelat. Tommy saa valmentajakseen vanhan kehäketun Noahin (Davis). Tommy voittaa ensimmäisen ottelunsa vaikuttavasti, mutta hänen vastustajaansa rahaa sijoittanut ilkeä promoottori Jimmy Horn (Dennehy) keksii käyttää Tommya rahasampona. Tommy haluaisi jo lopettaa mutta Horn kiristää häntä tämän hengen uhalla. Lisäksi Horn kertoo, että hän on ostanut Tommyn isän velat tämän velkojalta.


title: Gladiaattori (vuoden 1992 elokuva)

text: Tommy jatkaa ottelemista mutta hänen pinnansa palaa, kun hänen kaveristaan Romanosta (Seda) tulee aivokuollut epärehellisen ottelun seurauksena. Lisäksi hänen seuraava ottelunsa on tarkoitus käydä Lincolnia vastaan. Tommy ja Lincoln ottelevat hetken mutta Tommy puhuu Lincolnille järkeä ja ystävykset nousevat vastarintaan Hornia vastaan, kieltäytyen jatkamasta. Horn suuttuu ja lyö Lincolnin ulos kehästä. Silloin Tommy haastaa Hornin otteluun ilman hanskoja ja sääntöjä, panoksena vapaus Hornin liiketoiminnasta. Kamppailu käydään saman tien, ja lopulta Tommy voittaa verisen taistelun.


title: Gladiaattori (vuoden 1992 elokuva)

text: "Video-oppaassa" vuodelta 1994 antaa "Gladiaattorille" kolme tähteä viidestä, mikä vastaa sanallista arviota ”hyvä”.


title: Bahriyan dynastia

text: Bahriyan dynastia tai Bahriyan mamelukit (arab. المماليك البحرية, "al-Mamalik al-Bahariyya") oli mamelukkien dynastia, joka koostui enimmäkseen kiptšakeista ja joka aijubidit syrjäytettyään hallitsi Egyptiä ja osia Palestiinasta, Mesopotamiasta, Libyasta ja Sudanista 1250 - 1382. Heidät korvasi Burjien dynastia, joka samoin koostui mamelukeista.


title: Bahriyan dynastia

text: Aijubidi as-Salihin aikana (1238-1249) mamelukkien valta kasvoi. Vaikutusvaltaa oli varsinkin Bahriyan saarelle Niilille sijoitetulla rykmentillä, joka valvoi pääkaupunkia Kairoa. Ranskan Ludvig IX:stä saatu voitto seitsemännellä ristiretkellä 1250 oli suurimmaksi osaksi mamelukkien ansiota. Kun uusi sulttaani Turanshah sitten toi Mesopotamiasta omia miehiään hallintoon Egyptissä, kokivat mamelukit itsensä uhatuksi. He muodostivat sotilasaristokratian, joka ei ollut perinnöllinen. Heidän pojistaan ei voinut tulla mamelukkeja, sillä näiden oli oltava orjia, ja mamelukit värvättiin lähinnä turkkilaisista kansoista. Siksi mamelukkien valta riippui hallitsijasta.


title: Bahriyan dynastia

text: Bahriyan mamelukit solmivat salaliiton murhaten Turanshahin 2. toukokuuta. Ensimmäisen mamelukkisulttaanin Aybakin (1250-1259) aikana kurdit syrjäytettiin ja korvattiin turkkilaisilla. Mamelukkien ja Syyrian aijubidien sota loppui 1253, kun valtapiireistä sovittiin.


title: Bahriyan dynastia

text: 1260 sulttaani Qutuz ja hänen adjutanttinsa Baibars voittivat mongolit Ain Jalutissa nyky-Israelissa, mikä oli näiden ensimmäinen tappio aikoihin. Samana vuonna Baibarsista tuli sulttaani Qutuzin tultua murhatuksi.


title: Bahriyan dynastia

text: Mongolien ryöstettyä Bagdadin 1258 abbasidien kalifaatti heikkeni. Baibars muodosti uuden nukkekalifaatin Kairoon, saaden näin myös laillisuuden. Seuraavina vuosina Baibars kävi sotaa ristiretkivaltioita, assassiineja, mongoleita ja seldžukkeja vastaan. Baibars valtasi tärkeän Antiokian 1268, ja hyökkäsi myös Nubiaan ensi kertaa islamin historiassa ennen kuolemaansa 1277.


title: Bahriyan dynastia

text: Sulttaani Qalawun kukisti kapinoivan Syyrian 1280 ja torjui mongolien uuden hyökkäyksen 1281, jota johti Abaqa. Hän myös valtasi uudestaan Tripolin 1289 ja hänen poikansa Khalil viimeisen ristiretkeläiskaupunki Akkon 1291.


title: Bahriyan dynastia

text: Mongolit hyökkäsivät jälleen 1299 mutta kärsivät tappion neljä vuotta myöhemmin. Mamelukkisulttaanit koettivat neuvotella Kultaisen ordan kanssa, joka kääntyikin islamiin ja näin rauhoitti mongoleita. 1319 sulttaani Al-Nasir Muhammad nai mongoliprinsessan. Hänen diplomaattiset suhteensa olivat paljon aiempaa kattavammat, mukaan lukien Bulgarian, Intian ja Etiopian sekä paavin ja Aragonian ja Ranskan kuninkaat. Al-Nasir myös organisoi Aleksandrian Niiliin yhdistävän kanaalin jälleenkaivaukset. Hän kuoli 1341. 1349 Egyptiin ja Lähi-Itään levisi Musta surma, joka aiheutti väestökadon.


title: Bahriyan dynastia

text: 1382 viimeinen Bahrien sulttaani al-Salih Salah Zein al-Din Hajji syrjäytettiin ja vallan otti kirkassialainen emiiri Barquq. Hänet lasketaan ensimmäiseksi Burjien dynastian jäsenistä. Al-Salih palasi 1390 mutta syrjäytettiin uudestaan.


title: Bahriyan dynastia

text: Bahriyan mamelukkien käyttämä armeijamalli voidaan karkeasti jakaa seuraaviin luokkiin;


title: Mortal Kombat (vuoden 2011 videopeli)

text:
Mortal Kombat (myös Mortal Kombat 2011) on NetherRealm Studiosin kehittämä ja Warner Bros. Interactive Entertainmentin julkaisema "Mortal Kombat" -pelisarjaan kuuluva taistelupeli. Peli julkaistiin huhtikuussa 2011 PlayStation 3:lle ja Xbox 360:lle sekä huhtikuussa 2012 PlayStation Vitalle. Pelin ikäraja on 18 vuotta.
Pelin alussa Raiden on häviämässä taistelun Shao Kahnille, mutta juuri ennen kuolemaansa pystyy lähettämään viestin menneisyyteen itselleen. Tämän jälkeen peli seuraa kolmen ensimmäisen Mortal Kombat pelien tapahtumia, jonka ovat enemmän tai vähemmän muunneltuja alkuperäisestä tarinasta. Menneisyyden Raiden yrittää muuttaa tulevaisuutta estämällä tiettyjä tapahtumaketjuja. Pelin aikana Sindel surmaa monia hahmoista erillisissä taisteluissa. Pelin lopussa Raiden onnistuu kukistamaan Shao Kahnin ja alkaa uudelleenrakentaa tuhoutunutta maailmaa yhdessä selviytyneiden Johnny Cagen ja Sonya Bladen kanssa. Samalla näytetään kuvaa Quan Chistä neuvottelemassa Shinnokin kanssa, joka suunnittelee käyttävänsä Shao Kahnin kuolemaa edukseen.


title: Mortal Kombat (vuoden 2011 videopeli)

text: Haastetorni on kokoelma 300 erilaista haastetta joita pelaaja voi suorittaa. Pelaaja saa suoritetuista haasteista rahaa joilla voi ostaa bonusmateriaalia Kryptasta. Jokaisessa haasteessa on yleensä jonkinlainen erikoisuus, esim. pelaajan pitää pelata ilman päätä ja käsiä tai "ammuskelu pelejä joissa pitää ampua päälle rymisteleviä vihollisia. Tappelujen lisäksi haastetornissa on myös Test Your Might, Test Your Sight, Test Your Strike jotka ovat tuttuja edellisistä osista sekä uutuutena Test Your Luck.


title: Mortal Kombat (vuoden 2011 videopeli)

text: Jo muun muassa Deceptionissa ja Deadly Alliancessa nähty Krypt-kauppa tekee paluun. Siitä voi ostaa virtuaalirahalla erilaista bonusmateriaalia peliin. Bonusmateriaalit vaihtelevat uusista vaatteista maalauksiin ja tikku-ukko luonnoksista uusiin lopetusliikkeisiin.


title: Mortal Kombat (vuoden 2011 videopeli)

text: Kauppaan on ohjelmoitu satunnaisesti käynnistyvä huutopila, jossa kauppaa satunnaisesti selatessa näyttöön hyppää Tarkatan-peikoksi oletettu hirviö. Useat pelaajat ovat vaatineet pilan poistamista pelistä. Pila on mahdollisesti muodostunut aiempien Mortal Kombat-pelien Kryptien huhuista, joissa mm. Väitettiin samantyyppisen pilan käynnistyvän Deadly Alliance-osan Kryptassa.


title: Pallopalapeli

text: Pallopalapeli on nimensä mukaisesti pallonmuotoinen palapeli. Sen palat ovat kaarevia, joten palojen yhteen liittäminen sujuu helposti. Palapelipallo on myös Wikipedian logona.


title: Pallopalapeli

text: Pallopalapelejä valmistaa mm. Ravensburger. Ravensburger on tullut tunnetuksi pääosin lauta- ja palapelivalmistajana.


title: Pallopalapeli

text: Perinteisin pallopalapelin kuva on maapallo. Siitä on tehty muun muassa tavallinen kartta-, antiikkinen, lasten sekä eläin- ja kasvillisuusvyöhykeversio. Myynnissä on esimerkiksi Tokio Hotel-, Hello Kitty -, Twiligt-, Avatar- ja Autot-aiheisia palloja. Myös High School Musicalilla, Simpsoneilla, FC Bayer Munchenillä, Sheepworld-lampailla, Disneyn hahmoilla ja Pokémoneilla on omat pallonsa. Aikuisille on suunnattu omat aiheet, kuten taidemaalaukset, nähtävyydet ja horoskooppimerkit. Jouluteemaan on valmistettu pienempiä palloja, jotta ne voi ripustaa kuusen oksille. Pääsiäiseksi on tarjolla pääsiäismunan mallisia pallopalapelejä lampaiden ja kukkien kuvilla.


title: Pallopalapeli

text: Myynnissä olevien pallopalapelien koot ja palojen määrät vaihtelevat 24 palasta 960 palaan. Lapsille suunnatuissa palloissa palat ovat suuremman kokoisia kuin aikuisille suunnitelluissa. Suositusiät vaihtelevat neljästä ikävuodesta ylöspäin.


title: Pallopalapeli

text: Esimerkkejä pallopalapelien koista:


title: Pallopalapeli

text: Pallopalapelin mukana tulevat koontiohjeet ja kuva valmiista pallosta. Kokoamisen voi aloittaa pohjasta edeten kohti yläreunaa. Jokainen pala on numeroitu, joten kuvan sijaan palapelin voi vaihtoehtoisesti koota myös palojen takapuolella olevien numeroiden avulla. Numeroiden alapuolella on nuoli, joka kertoo, mihin suuntaan seuraava pala tulee. Kun pallo alkaa vähitellen muodostua, sen voi asettaa pakkauksen mukana tulevan jalustan päälle. Pallon voi viimeistellä joko laittamalla viisi viimeistä valmiiksi koottua palaa kerralla tai asettamalla viimeisen palan kaltevassa kulmassa.


title: Pallopalapeli

text: Ravensburger on suunnitellut pallojen kanssa samalla periaatteella koottavia kolmiulotteisia palapelejä, kuten pyramideja ja sydämiä. Pyramideissa on saatavilla esimerkiksi Egypti- ja vedenalaisaiheisia palapelejä. Sydämissä puolestaan on muun muassa kissoja, delfiinejä ja keijuja. Toy Story 3 -elokuvan myötä julkaistiin pallopalapelin ideaa mukaileva lelualus jalustoineen. Lumiukko-pallopalapelin mukana tulevat esimerkiksi kaulahuivi, hattu, hanskat ja porkkananenä.


title: Pallopalapeli

text: Pallopalapelipakkauksien mukana tulee usein jalusta pallolle, sydänpakkauksissa puolestaan ripustusnaru. Palloihin voi ostaa erikseen magneettikiinnittimiä, joiden avulla pallon voi ripustaa kattoon roikkumaan. Myynnissä on valaistuja jalustoja. Karttapalloihin on tarjolla myös telineitä, joissa palloa voi pyörittää.


title: Miekkailu kesäolympialaisissa 1952 – miesten säilän joukkuekilpailu

text: Helsingin olympiakisojen miesten säilämiekkailun joukkuekilpailuun osallistui 19 joukkuetta ja 95 urheilijaa. Kilpailupäivät olivat 29.–30. heinäkuuta. Unkari kukisti finaalissa niukasti Italian otteluvoitoin 8-7, viimeistä kamppailua ei enää tarvinnut käydä, koska Unkari olisi joka tapauksessa voittanut kamppailun pistoilla. Pronssin ratkaisseessa ottelussa Ranska kukisti Yhdysvallat 8-6.


text: Jokaisesta ryhmästä kaksi parasta jatkoon.


text:
1. ryhmä
2. ryhmä
3. ryhmä
4. ryhmä
5. ryhmä
6. ryhmä


text: Jokaisesta ryhmästä kaksi parasta välieriin.


text:
1. ryhmä
2. ryhmä
3. ryhmä
4. ryhmä


text: Kummastakin ryhmästä kaksi parasta loppukilpailuun.


text:
1. ryhmä
2. ryhmä


title: Pykriitti

text: Pykriitti on puukuiduista, kuten sahanpuruista ja/tai selluloosasta, kuten paperi (~14 paino-%) sekä jäästä (~86 paino-%) valmistettu komposiittimateriaali.


title: Pykriitti

text: Pykriitti on tavallista jäätä kovempaa eikä pirstoudu yhtä helposti siihen kohdistetusta iskusta. Pykriitin pienen lämmönjohtavuuden vuoksi se on hitaasti sulavaa. Pykriittiä voidaan muokata haluttuun muotoon ennen jäädytystä. Jäätyessään pykriitti laajenee. Yli –15 °C lämpötilassa pykriitti vajoaa oman painonsa alla.


title: Pykriitti

text: Nimensä pykriitti on saanut brittiläisen keksijän Geoffrey Pyken mukaan. Pyke ideoi toisen maailmansodan aikana valtavaa, pykriitistä valmistettua Habakkuk -lentotukialusta. Idean mukaan alusta olisi sen valtavan koon ja pykriitin ominaisuuksien vuoksi ollut hankala upottaa. Prototyyppi rakennettiin vuonna 1943 – varsinaista alusta ei koskaan käytetty.


title: Earl Bamber

text: Earl Anderson Bamber (s. 9. heinäkuuta 1990 Wanganui) on uusiseelantilainen moottoriurheilija ja kommentaattori.


title: Earl Bamber

text: Bamber aloitti uransa karting-sarjoissa hyvällä menestyksellä. Vuosina 2005–2006 hän kilpaili Uuden-Seelannin Formula Ford -sarjassa. Vuonna 2006 Bamber voitti Aasian Formula BMW -sarjan mestaruuden. Vuosina 2006–2007 Bamber kilpaili Toyota Racing Series -sarjassa. Hän kilpaili myös Aasian Formula V6 -sarjassa sijoittuen toiseksi vuonna 2008. Bamber kilpaili myös Italian Formula Master- ja Australian F3-sarjoissa samana vuonna. Vuosina 2008–2009 Bamber kilpaili International Formula Master-, A1 Grand Prix- ja Aasian GP2-sarjoissa. Aasian GP2-sarjassa Bamber saavutti yhden kakkossijan ja 8 MM-pistettä. Vuonna 2009 Bamber kilpaili Euroseries 3000 -sarjassa. Vuonna 2010 Bamber palasi Toyota Racing Series -sarjaan sijoittuen täpärästi toiseksi vain kolme pistettä Mitch Evansin takana. Bamber jatkoi sarjassa vuonna 2011. Bamber kommentoi myös Superleague Formula -sarjan kilpailuja vuonna 2010. Vuonna 2013 Bamber voitti Porsche Carrera Cup Asia -sarjan mestaruuden. Hän ajoi samana vuonna muutamia kilpailua Porsche Supercup -sarjassa. Vuonna 2014 Bamber kilpaili täyden kauden Porsche Supercup -sarjassa voittaen sarjan mestaruuden.


title: Earl Bamber

text: Vuonna 2015 Bamber voitti Le Mansin 24 tunnin ajon Porschen LMP1-autolla yhdessä Nico Hülkenbergin ja Nick Tandyn kanssa.


title: Luettelo televisiosarjan Moderni perhe jaksoista

text: "Moderni perhe" on yhdysvaltalainen Christopher Lloydin ja Steven Levitanin luoma tilannekomediasarja, jonka esittäminen alkoi ABC-kanavalla 23. syyskuuta 2009.


title: Restaurant

text: Restaurant on brittiläinen ravintola-alan lehti. Se järjestää vuosittain äänestyksen "Maailman 50 parasta ravintolaa" (The S. Pellegrino World's 50 Best Restaurants).


title: Restaurant

text: Äänestyksen on voittanut kaksi kertaa peräkkäin tanskalainen ravintola Noma. Listalla on mukana Hans Välimäen ravintola Chez Dominique vuonna 2011 kuudetta vuotta peräkkäin. Sen sija oli 35., ja edellisenä vuonna se oli 23. Kilpailuraati koostuu 800 alan vaikuttajasta.


title: La Flèche Wallonne 2011

text: La Flèche Wallonne 2011 oli järjestyksessään 75. maantiepyöräilyn La Flèche Wallonne -kilpailu. Se järjestettiin 201 kilometrin reitillä Charleroista Huy'iin 20. huhtikuuta 2011.


title: La Flèche Wallonne 2011

text: Philippe Gilbert voitti edellissunnuntaisen Amstel Gold Racen jatkoksi myös La Flèche Wallonnen. Hän karisti kilpailun päättäneessä jyrkässä Mur de Hui'n nousussa Joaquim Rodríguezin kolmen sekunnin päähän, Samuel Sanchez sijoittui kolmanneksi.


title: European Open (frisbeegolf)

text: European Open on Suomessa järjestettävä PDGA:n hyväksymä kansainvälinen major-tason frisbeegolfkilpailu. Nykyisin joka toinen vuosi järjestettävän kilpailun järjestää Innova Champion ja sen kilpailujohtajana on Jussi Meresmaa.


title: European Open (frisbeegolf)

text: Ensimmäinen European Open järjestettiin Epilän radalla Tampereella vuonna 2006. Turnaus siirtyi Nokialle vuonna 2011. European Open -kisaviikon avauspäivänä on järjestetty President's Cup -joukkuekilpailu Euroopan ja Yhdysvaltojen parhaiden pelaajien välille.


title: Juvonen

text: Juvonen on muun muassa seuraavien henkilöiden sukunimi:


title: Mänttäri

text: Mänttäri on suomalainen sukunimi, joka on muun muassa seuraavilla henkilöillä:


title: Rubisco

text: Rubisco eli ribuloosi-1,5-bisfosfaattikarboksylaasi on tärkeä fotosynteesiin osallistuva entsyymi, joka katalysoi hiilidioksidin liittämistä ribuloosi-1,5-bisfosfaattiin ja syntyvän tuotteen hajoamista 3-fosfoglyseraatiksi. Entsyymiä tavataan yhteyttävistä kasveista, levistä ja fototrofisista bakteereista. Rubisco voi muodostaa noin 30 % kasvin lehtien proteiinimäärästä ja on todennäköisesti biosfäärin yleisin proteiini.


title: Rubisco

text: Kasvien ja levien kloroplasteissa esiintyvä rubisco koostuu kahdeksasta suuresta alayksiköstä, jotka ovat kooltaan 51–58 kDa ja kahdeksasta pienestä alayksiköstä, jotka ovat kooltaan 12–18 kDa. Entsyymin aktiivinen keskus sijaitsee suurissa alayksiköissä. Pienet alayksiköt voivat parantaa suurten alayksikköjen katalyyttistä aktiivisuutta, mutta niiden tärkein tehtävä on tukea entsyymin rakennetta. Pienet alayksiköt eivät ole rubiscon toiminnalle välttämättömiä ja esimerkiksi eräillä purppurabakteereilla niitä ei ole lainkaan ja suuria alayksiköitäkin on vain kaksi.


title: Rubisco

text: Jotta rubisco toimisi katalyyttisesti aktiivisena entsyyminä, entsyymin säätelykohdassa sijaitsevan lysiiniaminohapon sivuketjun aminoryhmään täytyy liittyä hiilidioksidi, jolloin muodostuu karbamaattiryhmä, joka sitoutuu koentsyyminä toimivaan magnesiumioniin. Entsyymin substraatti ribuloosi-1,5-bisfosfaatti sitoutuu kuitenkin hyvin voimakkaasti tähän sivuketjuun ja estää rubiscon täydellisen toiminnan. Tämän vuoksi toinen entsyymi rubiscoaktivaasi irrottaa ribuloosi-1,5-bisfosfaatin ATP:tä kuluttavalla reaktiolla, ja näin sivuketjun karboksylaatio pääsee tapahtumaan ja entsyymin konformaatio muuttuu aktiiviseksi. Rubiscoaktivaasi on siis säätelyproteiini.


title: Rubisco

text: Ribuloosi-1,5-bisfosfaatti sitoutuu magnesiumioniin ketoryhmänsä ja sen viereisessä hiilessä olevan hydroksyyliryhmän välityksellä. Magnesiumioni on sitoutunut lysiinin karbamaattiryhmän lisäksi myös entsyymin asparagiini- ja glutamiinihappojen sivuketjuihin. Lysiinin aminoryhmä poistaa substraatilta protonin, jolloin muodostuu enediolaattivälituote. Protoninsiirron seurauksena enediolaatti isomerisoituu toiseksi enediolaatiksi, johon rubisco liittää nukleofiilisellä additioreaktiolla hiilidioksidin, jolloin muodostuu 2-karboksi-3-keto--arabinitoli-1,5-bisfosfaattia. Tämä on hyvin pysymätön välituote, johon liittyy vesimolekyyli ja muodostuu hydroksi-β-ketohappo. Tämä hajoaa 3-fosfoglyseraatiksi aldolikondensaation käänteisreaktiolla.


title: Rubisco

text: Rubisco voi katalysoida myös sivureaktiota, jossa ribuloosi-1,5-bisfosfaatista muodostunut enediolaatti reagoi hiilidioksidin sijasta hapen kanssa. Tällöin tuotteena syntyy molekyyli 3-fosfoglyseraattia ja molekyyli fosfoglykolaattia. Tämäkin reaktio vaatii, että lysiinin sivuketju on muodostanut karbamaatin. Reaktion arvellaan tapahtuvan hydroperoksidivälituotteen kautta, joka hajoaa, kun siihen liittyy vesimolekyyli. Muodostuneen fosfoglykolaatin kasvi käsittelee fotorespiraatioksi kutsutun metaboliareitin kautta. Fotorespiraatio on aktiivisimmillaan kuumina ja kuivina päivinä, jolloin kasvit sulkevat hiilidioksidinottoaukkonsa.


title: Rubisco

text: Rubisco tarvitsee toimiakseen koentsyymikseen magnesiumionin. Eräissä bakteereissa magnesiumin tilalla voi toimia myös mangaani tai rauta. Hiilidioksidin täytyy liittyä säätelykohtaan, jotta metalli-ionin sitoutuminen tapahtuisi. Myös valo aktivoi rubiscon toimintaa. Säteilyn vaikutusmekanismit ovat monimutkaiset, eikä niitä täysin ymmärretä. Säteily saa aikaan protonien siirtymisen tylakoidien kalvon läpi ulkopuolella olevaan tilaan ja magnesiumionien virran tylakoidiin. Tästä syntyy tylakoidin kalvon eri puolille protonigradientti ja pH tylakoidissa on noin 8, mikä on sopiva rubiscon toiminnalle ja hyvä erityisesti karbamaattiryhmän muodostumiselle.


title: Rubisco

text: Rubiscoa inhiboivat monet orgaaniset sokerifosfaatit. Yksi tärkeimmistä inhibiittoreista on 2-karboksiarabinitoli-1-fosfaatti, joka muistuttaa rubiscon katalysoiman reaktion välituotetta 2-karboksi-3-keto--arabinitoli-1,5-bisfosfaattia. Se sitoutuu entsyymiin yli 1 000 kertaa voimakkaammin kuin ribuloosi-1,5-bisfosfaatti ja estää näin sen toiminnan. 2-karboksiarabinitoli-1-fosfaatti kertyy kasvien lehtiin yön aikana. Auringon paistaessa sen säteily aktivoi rubiscoaktivaasin, joka irrottaa inhibiittorin entsyymistä ja inhibiittori hajotetaan fosfataaseihin kuuluvalla spesifisellä entsyymillä.


title: Diário de Notícias

text: Diário de Notícias on portugalilainen päivittäin ilmestyvä sanomalehti. Sen perustetivat Tomás Quintino Antunes ja Eduardo Coelho Lissabonissa 29. joulukuuta 1864. Lehti on portugalilaisen mediyhtiö "Controlinveste" omistuksessa.


title: Diário de Notícias

text: Lehden päätoimittaja on João Marcelino.


title: Tykkyläinen

text: Tykkyläinen on suomalainen sukunimi, joka on muun muassa seuraavilla henkilöillä:


title: Tim Hetherington

text: Timothy Alistair ”Tim” Hetherington (5. joulukuuta 1970 Liverpool, Englanti – 20. huhtikuuta 2011 Al Misratah, Libya) oli brittiläis-yhdysvaltalainen kuvajournalisti. Hänen ja Sebastian Jungerin tekemä dokumenttielokuva "Restrepo" (2010) oli Oscar-ehdokkaana.


title: Tim Hetherington

text:
Hetherington syntyi vuonna 1970 Liverpoolissa. Hän opiskeli kirjallisuutta Oxfordin yliopistossa ja aloitti uransa kustannusalalla. Jatko-opiskeluvaiheessa Hetherington vaihtoi valokuvaukseen, jota opiskeli Cardiffissa 1996. Valokuvaajana hän työskenteli ensimmäisen kerran The Big Issue -lehdelle, ja sieltä hän siirtyi The Independentille.
2000-luvun alussa Hetherington oli Länsi-Afrikassa, muun muassa Liberiassa, Sierra Leonessa ja Nigeriassa, kuvaamassa poliittisia levottomuuksia ja niiden vaikutusta ihmisiin. Hän oli ainoa länsimaalainen valokuvaaja, joka vietti aikaa kapinallisjoukkojen keskuudessa Liberian sisällissodan aikana. Vuonna 2006 Hetherington oli jäsenenä YK:n turvallisuusneuvoston Liberia-komiteassa, ja hänen tehtävänään oli raportoida neuvostolle Liberian vakauteen liittyvistä asioista.


title: Tim Hetherington

text: Hetherington ja Vanity Fairin toimittaja Sebastian Junger lähtivät 2007 noin vuoden mittaiselle komennukselle Afganistaniin, ja he liittyivät Korengalinlaaksossa asemapaikkaa pitäneeseen yhdysvaltalaispataljoonaan. Samana vuonna Hetherington palkittiin Afganistanissa ottamastaan valokuvasta World Press Photon vuoden valokuvalla. Junger ja Hetherington ohjasivat Afganistanissa dokumenttielokuvan "Restrepo". Vuonna 2010 julkaistu dokumentti palkittiin Sundancen elokuvajuhlilla, ja se oli ehdokkaana parhaan dokumentin Oscar-palkinnon saajaksi. Vuonna 2009 Hetherington julkaisi Liberiaa käsittelevän kirjan "Long Story Bit by Bit" ja vuonna 2010 Afganistanissa olevia yhdysvaltalaissotilaita käsittelevän kirjan "Infidel".


title: Tim Hetherington

text: Hetherington kuoli vuonna 2011 Libyassa, missä hän oli tekemässä multimediaprojektia humanitaarisista asioista sisällissodan keskellä. Hetherington joutui kolmen muun valokuvaajan kanssa Muammar Gaddafia kannattavien joukkojen kranaattituleen Al Misratahin kaupungissa. Kaikki neljä saatiin hengissä sairaalaan, mutta Hetherington kuoli pian verenhukkaan. Myös Chris Hondros kuoli vammoihinsa myöhemmin.


title: 4,7 tuuman QF Mark IX ja XII

text: 4,7 tuuman QF Mark XII eli 120 millimetrin pikatykki mallia 12 oli Britannian Kuninkaallisen laivaston vakio keskisuuren kaliiperin tykki toisessa maailmansodassa, jota käytettiin pinta-aluksia ja maakohteita vastaan.


title: 4,7 tuuman QF Mark IX ja XII

text: Tykkien edeltäjä oli ensimmäisessä maailmansodassa käytössä ollut 4,7 tuuman kartussilaukausta käyttänyt tykki, jonka silkkipusseihin pakatut ruutipussit ja ammukset korvattiin messinkihylsyyn kiinnitetyllä ammuksella eli kranaatilla. Lisäksi tykkien lukkolaitteet vaihdettiin. 4,7 tuuman Mark IX -tykki asennettiin ensimmäisen kerran A-luokan hävittäjiin yksiputkisena CP Mark XIV -asennuksena 1930 ja sen jälkeen suurimpaan osaan hävittäjistä aina vuoden 1943 W-luokkaan saakka. Mark IX tykkejä valmistettiin kaikkiaan 742 kappaletta useana eri alamallina, joita olivat:


title: 4,7 tuuman QF Mark IX ja XII

text: Mark IX tykin ensimmäiset asennukset tehtiin kömpelöllä 60 asteen korotuskulman mahdollistaneella CPXIII asennuksena laivueenjohtaja "HMS Mackayhin". Asennuksella tehtiin myös epäonnistuneet testit "HMS Bulldogilla" ja saman aikaisesti testattiin Mark XII tykkiä "HMS Herewardilla". Yksiputkisia asennuksia olivat:


title: 4,7 tuuman QF Mark IX ja XII

text: Kaikissa asennuksissa tykit olivat käsikäyttöisiä lukuun ottamatta CPXXII:tä, jossa käytettiin jousitoimista rekyylistä voimansa ottavaa latausjärjestelmää.


title: 4,7 tuuman QF Mark IX ja XII

text:
Lähes identtinen Mark XII -tykki asennettiin kaksiputkisena CPXIX -asennuksena Tribal-luokan hävittäjiin 1936 sekä J-, K- ja N-luokkien hävittäjiin 1938. Asennus mahdollisti 40 asteen korotuskulman ja siinä oli hydraulisesti toimiva sivusuuntaus säätö ja korotuskulman säätö kummallekin tykille erikseen. Mark XII tykkejä valmistettiin kaikkiaan 372 kappaletta.
Asennusten suurin heikkous oli niiden 40 asteen korotuskulma, mutta CP Mark XIX -asennuksessa oli kuitenkin ilma-ammunnan tukena automaattinen ajoituksensäätökoneisto mikäli ajoituksenlaskin oli käytössä. Tyypillinen tulinopeus oli kaksitoista laukausta per putki minuutissa. Mark XII käytti 50 paunan kranaattia ja erillistä hylsyä, jotka kumpikin ladattiin automaattisesti. Maksimi ampumaetäisyys 40 asteen korotuskulmalla oli 15520 metriä ammuksen nopeuden ollessa 808 m/s.
Tykin korvasi 4,5 tuuman aseet Z-luokan hävittäjistä alkaen 1943. Uuden aseen asennus oli ensimmäinen todellinen kaksitoiminen asennus kuninkaallisessa laivastossa, joka mahdollisti sekä ammunnat pinta- että ilmamaaliin. Lisäksi tykin ammus oli hieman raskaampi kuin 4,7 tuuman Mark IX tai XII -tykkien vastaavat, mutta kevyempi kuin 4,7 tuuman Mark XI -tykin.


title: EduFinland

text: EduFinland on suomalaisten oppilaitosten virtuaalinen alue Second Lifessa. Se on yli 30 hehtaarin kokoinen kolmiulotteinen virtuaalinen saaristo, joka muodostuu seitsemästä saaresta. EduFinland-saarilla on mukana yli 40 suomalaista oppilaitosta mm. yliopistoja, ammattikorkeakouluja, lukioita ja järjestöjä. Ensimmäinen EduFinland-alue avattiin Second Lifessa 2008.


title: EduFinland

text: EduFinland-alueelta suomalaiset oppilaitokset voivat vuokrata maata opetus- ja tutkimustarkoitukseen. Alueella järjestetään säännöllisesti erilaisia koulutustilaisuuksia, kursseja ja työpajoja. Alueelle on rakennettu yhteisiä tiloja, joita maata vuokranneet organisaatiot voivat käyttää vapaasti. Edufinland-aluetta hallinnoi Suomen eOppimiskeskus ry.


title: EduFinland

text: EduFinland on myös verkosto, jonka kautta suomalaiset opettajat ja kouluttajat sekä opetukselliset organisaatiot voivat tehdä yhteistyötä ja verkostoitua.


title: Jalkapallon suomenmestaruuskilpailut 1919

text: Jalkapallon SM-kilpailu 1919 järjestettiin yhdettätoista kertaa Suomen historiassa. Mestaruuden voitti Helsingin Jalkapalloklubi tehtyään loppuottelun toisella jaksolla voittomaalin rangaistuspotkusta.


title: Marcus Paulsson

text: Marcus Paulsson (s. 10. tammikuuta 1984 Karlskrona, Ruotsi) on ruotsalainen jääkiekkoilija, joka pelaa SHL-joukkue Karlskrona HK:ssa. Hän on pelipaikaltaan vasen laitahyökkääjä, mutta Paulsson osaa pelata myös keskellä. Elite Prospects -sivuston mukaan hänellä on hyvä laukaus, hän luistelee hyvin ja tykkää pelata fyysisesti. Sivusto mainitsee Paulssonin vahvuuksiin myös tekniset taidot, intensiteetin, aggressiivisuuden, työmoraalin ja maalintekotaidot.


title: Marcus Paulsson

text: Paulsson on Mörrum GoIS IK:n kasvatti. Hän pelasi seurassa ensimmäiset miesten pelinsä vain 17-vuotiaana Ruotsin toiseksi korkeimmalla sarjatasolla Allsvenskanissa kaudella 2001–2002, jolloin Paulsson teki 31 runkosarjaottelussa yhden syöttöpisteen. New York Islanders varasi hänet 149. pelaajana . Samana kesänä Paulssonin varasi myös WHL-joukkue Saskatoon Blades 12. pelaajana .


title: Marcus Paulsson

text: Vuodet 2002–2004 Paulsson pelasi WHL:ää Saskatoon Bladesissa. Hän oli jälkimmäisellä kaudellaan 2003–2004 joukkueen kolmanneksi paras pistemies ja toiseksi paras syöttäjä tehoilla 10+24=34. Paulsson palasi kaudeksi 2004–2005 kotimaahansa ja siirtyi Elitserien-joukkue Malmö Redhawksiin. Hän jäi kuitenkin Elitserienin tulokaskaudellaan vielä pieneen rooliin ja teki 42 runkosarjaottelussa yhden maalin. Malmö putosi kauden päätteeksi Allsvenskaniin. Paulsson haki kauden aikana pelituntumaa myös sarjatasoa alempaa Halmstad Hammers HC:n ja Mörrumin Allsvenskan-joukkueista.


title: Marcus Paulsson

text: Kaudeksi 2005–2006 Paulsson siirtyi SM-liigajoukkue Pelicansiin lyhyen koejakson päätteeksi. Hänet houkutteli joukkueeseen Paulssonin joukkuetoverina Malmössa pelannut maalivahti Pasi Nurminen, joka siirtyi syksyllä 2005 Pelicansin maalivahtivalmentajaksi. Paulsson teki Pelicansissa 42 runkosarjaottelussa tehot 13+5=18, kunnes hän siirtyi siirtorajan kynnyksellä tammikuussa 2006 loppukaudeksi Turun Palloseuraan. Paulsson oli ennen siirtoaan Pelicansin paras maalintekijä ja kauden päätyttyä joukkueen toiseksi paras maalintekijä Tuomas Santavuoren jälkeen.


title: Marcus Paulsson

text: Paulsson palasi kaudeksi 2006–2007 kaksivuotisella sopimuksella Malmö Redhawksiin, joka oli noussut takaisin Elitserieniin. Joukkue putosi taas keväällä 2007 HockeyAllsvenskaniin. Kaudella 2007–2008 Paulsson voitti HockeyAllsvenskanin maalipörssin 30 osumallaan. Pistepörssissä hän sijoittui 53 tehopisteellään neljänneksi. Malmö pääsi kauden päätteeksi Elitserienin karsintoihin, mutta jäi ilman sarjanousua.


title: Marcus Paulsson

text: Kesken kauden 2008–2009 Paulsson palasi Elitserieniin ja siirtyi Färjestad BK:hon, jossa hän voitti kauden päätteeksi Ruotsin-mestaruuden. Seuraavalla kaudella 2009–2010 hän oli tehoilla 16+13=29 joukkueen toiseksi paras maalintekijä ja kolmanneksi paras pistemies. Joulukuussa 2009 Paulsson teki Färjestadin kanssa kolmivuotisen jatkosopimuksen. Kauden 2010–2011 päätteeksi hän voitti Ruotsin-mestaruuden. Kaudella 2011–2012 Paulsson oli kymmenellä osumallaan Färjestadin kolmanneksi paras maalintekijä Hannes Hyvösen kanssa. Kaudella 2012–2013 hän teki Ruotsin pääsarjatason yhden kauden piste-ennätyksensä tehoilla 19+18=37. Paulsson oli Färjestadin paras maalintekijä Per Åslundin kanssa ja he jakoivat koko Elitserienin maalipörssin neljännen sijan.


title: Marcus Paulsson

text: Paulsson siirtyi kaudeksi 2013–2014 vuoden mittaisella sopimuksella Sveitsin National League A:n HC Davosiin. Hän jakoi koko liigan maalipörssin voiton EHC Klotenin Peter Muellerin kanssa ja oli joukkueensa paras pistemies tehoilla 24+11=35. Maaliskuussa 2014 Paulsson teki Davosin kanssa kaksivuotisen jatkosopimuksen. Kaudella 2014–2015 hän oli joukkueen paras pistemies tehoilla 14+21=35. Pudotuspeleissä Paulsson jakoi kuudella osumallaan Davosin sisäisen maalipörssin voiton Dick Axelssonin kanssa, kuten myös Spengler Cupissa kahdella osumallaan Nicklas Danielssonin kanssa. Hän voitti kauden päätteeksi Sveitsin-mestaruuden.


title: Marcus Paulsson

text: Kaudeksi 2016–2017 Paulsson palasi kotimaahansa ja siirtyi kolmivuotisella sopimuksella Karlskrona HK:n riveihin.


title: Marcus Paulsson

text: Paulsson pelasi alle 20-vuotiaiden MM-kilpailuissa vuonna 2003. Ruotsin A-maajoukkueessa hän on pelannut yhdeksän ottelua tehden kaksi syöttöpistettä. Paulsson teki A-maajoukkuedebyyttinsä Oddset Hockey Gamesissa 7. helmikuuta 2013 Malmössä Tšekkiä vastaan. Hänet merkittiin heti Ruotsin ykkösketjuun Carl Söderbergin ja Martin Thörnbergin viereen.


title: Marcus Paulsson

text: Paulssonin isä Gary pelasi alempia sarjoja Mörrumissa.


title: Accelerated Evolution

text: Accelerated Evolution on kanadalaisen muusikon Devin Townsendin viides studioalbumi. Se on julkaistu 31. maaliskuuta 2003 Townsendin omistamalla levymerkillä HevyDevy Records. Albumi on ensimmäinen nimikkeellä The Devin Townsend Bandin levy. Tämän sen alle Townsend oli halunnut koota pysyvän soittajakunnan. Hänen soolotuotannoissa soittajat olivat vaihdelleet eri albumeille useasti.


title: Accelerated Evolution

text: Albumin kirjoitti ja tuotti Townsend. Sen tyyli yhdistelee alternative rockia, hard rockia sekä progressiivista metallia. Albumi tehtiin Strapping Young Ladin vastakohdaksi.


title: Accelerated Evolution

text: Kaikki kappaleet kirjoittanut Devin Townsend, sovituksista vastaa Townsend sekä Brian Waddell, Ryan Van Poederooyen, Dave Young ja Mike Young.


title: Accelerated Evolution

text: Project EKO


title: Accelerated Evolution

text: InsideOut Musicin erikoispainokseen sisältyi Townsendin electronica EP.


title: Ammunnan maailmanmestaruuskilpailut 1903

text: Vuoden 1903 ammunnan maailmanmestaruuskilpailut järjestettiin Buenos Airesissa, ensimmäistä kertaa Euroopan ulkopuolella. Kilpailut olivat seitsemännet maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta. Vapaakiväärin joukkuekilpailun voittajalle jaettiin ensimmäistä kertaa uusi kiertopalkinto: Argentiina-pokaali.


title: Pitkähäntähedelmälepakko

text: Pitkähäntähedelmälepakko ("Notopteris macdonaldi") on harvinainen lepakkolaji. Sille on ehdotettu uutta suomenkielistä nimeä "häntähekko".


title: Pitkähäntähedelmälepakko

text: Pitkähäntähedelmälepakko on kuononkärjestä peräaukkoon noin kymmenen senttiä pitkä. Sen häntä on pitkä, hiirimäinen.


title: Pitkähäntähedelmälepakko

text: Pitkähäntähedelmälepakkoa tavataan vain Vanuatulla ja kolmella Fidžin saarella. Se on kuollut sukupuuttoon Tongalta.


title: Pitkähäntähedelmälepakko

text: Pitkähäntähedelmälepakko käyttää ravinnokseen kukkien mettä, ja tarvitsee elääkseen monipuolista metsää.


title: Piz da la Margna

text: Piz da la Margna on 3 159 metriä korkea vuorenhuippu Berninan Alpeilla, Sveitsissä. Se sijaitsee kolmisen kilometriä Val Bregáglian ja Engadinin laaksot yhdistävästä Passo del Maloja -solasta kaakkoon.


title: La Ruinette

text: La Ruinette on 3 875 metriä korkea vuorenhuippu Valais'n Alpeilla, Sveitsissä. Vuoren eteläpuolella sijaitsee Glacier du Brenay -jäätikkö.


title: Ammunnan maailmanmestaruuskilpailut 1904

text: Vuoden 1904 ammunnan maailmanmestaruuskilpailut järjestettiin Lyonissa, joka toimi toista kertaa järjestävänä paikkakuntana, se oli järjestänyt ensimmäiset MM-ammunnat vuonna 1897. Kilpailut olivat kahdeksannet maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta.


title: Liukon Pirtti

text: Liukon pirtti on vuodesta 1961 Keuruulla Nyyssänniemen leirintäalueen vastaanottorakennuksena toiminut talonpoikaisrakennus. Ennen siirtoaan nykyiselle paikalleen se oli Keuruun Liukon kylän Iso-Liukon talon päärakennus.


title: Liukon Pirtti

text: Liukon kylässä, Keurusselän itärannalla oli kolmatta sataa vuotta seissyt Ison Liukon Pirtti, kestänyt Suomen sodat ja nälkävuodet, ollut kinkeritupana ja kylän kokouspaikkana, pääkaupunkilaisten kesävieraiden majapaikkana ja tukkikämppänä. Mutta ennen kaikkea Ison Liukon Pirtti oli ollut Wanhan Liukon suvun koti. Suvun, joka jo 1700-luvulta on Liukkoa asuttanut ja nykyisen Pänkäläisen nimellä paremmin tunnetaan. 1740-luvulla Liukon kantatalo halottiin ja talot saivat isossa jaossa Ylinen ja Alanen Liukko. Perintötiloiksi tilat ostettiin vuonna 1752. Lisänimen Iso Liukko Ylisen Liukon tila sai, kun 1800-luvun alussa Alanen Liukko halottiin edelleen kahdeksi tilaksi.


title: Liukon Pirtti

text: Alussa Ison Liukon pirtti oli vain iso savupirtti, jossa oli maalattia ja sen luonnonkivistä kootun ison kiukaan vieressä ovi. Ikkunoina toimivat sivuun siirrettävät luukut. Työkaluina oli käytetty vain kirvestä ja kiilaa. Mutta 1800-luvun alussa kehitys saavutti Ison Liukon pirtinkin: piti olla torvellinen takkamuuri ja ikkunoissa lasiruudut. Seinähirret veistettiin, koko permanto peitettiin lattianlankuilla ja pirtti sai jatkoksi kamareita. Näin muuttui savupirtti "valkeaksi lumeksi", joka on hämäläis-keskisuomalainen rakennustaidon mestarinäyte.


title: Liukon Pirtti

text: Ison Liukon pirttiin liittyy tarina virtolaisesta karhunkaataja Martti Kitusesta. Kituselle oli tuotu sanaa, että Liukossa oli karhuja mutta ei kaatomiestä. Metsästysretken jälkeen sitten Ison Liukon pirtissä mesikämmenet nyljettiin ja Liukkolaiset pitivät Kitusta sen jälkeen "tietäjänä" kuten Maamme-kirjakin kertoo. Vuonna 1867 Ison Liukon talossa asui maailman kuulu tanskalainen tiedemies ja maisteri Vilhelm Thomsen suomenkieltä oppimassa ja kerjäämässä aineiston pohjalta hän teki myöhemmin uraauurtavan suomalais-ugrilaisen kielitieteellisen tutkielman ja väitöskirjan.


title: Liukon Pirtti

text: Vuonna 1873 tila myytiin metsäyhtiölle mutta noin 50 vuotta myöhemmin, vuonna 1925, Anna o.s. Liukko ja Vilho Pänkäläinen ostivat osan siitä taloineen takaisin suvulle. Nykyisin tilaa isännöivät Juha ja Mari Pänkäläinen. Vuonna 1955 Vilho Pänkäläinen rakensi uuden asuinrakennuksen vanhan pirtin viereen. Ison Liukon pirtti purettiin ja hirret ja lankut siirrettiin Nyyssänniemen leirintäalueelle. Pirtti vihittiin käyttöön vuonna 1961 säilytettäväksi tulevien sukupolvien ihailtavaksi erikoislaatuisena nähtävyytenä yhtenä Keski-Suomen kuuluisimpana talonpoikaistupana.


title: Liukon Pirtti

text: Nykyisin vanha pirtti toimii Nyyssänniemen leirintäalueen vastaanottokahvilana, sekä erilaisten juhlien ja kokousten pitopaikkana.


title: Tauno Seppänen

text: Tauno Seppänen (1918–1998) oli suomalainen kuvanveistäjä. Vaalalainen Seppänen sai oppinsa Ben Renvallilta ja Aarre Heinoselta. Opiskeltuaan kuvanveistoa Helsingissä Seppänen palasi kotiseudulleen Neittävälle kuten samaan aikaan Helsingissä opiskellut serkkunsa taidemaalari Olli Seppänen.


title: Tauno Seppänen

text: Taiteilijan työnsä ohella Seppänen työskenteli muurarina ja hoiti karjaa sekä toimi maanviljelijänä. Hän voitti vuonna 1967 Oulun Pohjankartanon veistoskilpailun teoksellaan "Kevätmyrskyä", mikä mahdollisti siirtymisen kokopäivätoimiseksi kuvanveistäjäksi. Pohjankartanon edessä Yrjö Kallisen puistossa sijaitseva veistos paljastettiin vuonna 1971. "Kevätmyrskyä"-veistoksen ohella Seppäsen pääteoksia olivat Tyrnävällä sijaitseva "Hiihtäjä" ja Vaalassa sijaitseva "Laskumies".


title: Intianpikkumangusti

text: Intianpikkumangusti eli pikkumungo ("Herpestes javanicus") on aasialainen mangustilaji. Siitä tunnetaan 12 alalajia.


title: Intianpikkumangusti

text: Intianpikkumangustilla on terävä kuono, paksu turkki ja pitkä häntä. Uros painaa noin 650 ja naaras 450 g.


title: Intianpikkumangusti

text: Intianpikkumangustia elää luonnonvaraisena Aasiassa laajalla alueella, joka ulottuu Iranista Pohjois-Intian kautta Indokiinaan. Sitä on lisäksi istutettu moniin paikkoihin luontaisen elinalueensa ulkopuolelle, ja varsinkin trooppisilla saarilla siitä on tullut vahingollinen vieraslaji. Sitä pidetään maailmanlaajuisesti yhtenä sadasta haitallisimmasta vieraslajista. Istutusten tavoitteena on ollut saada mangustit vähentämään rottien ja käärmeiden määrää, mutta tulokkaat ovatkin alkaneet saalistaa alueiden alkuperäisiä, uhanalaisiakin eläinlajeja.


title: Thongchai Akkarapong

text: Thongchai Akkarapong (; s. 10. heinäkuuta 1977 Songkhla) on thaimaalainen jalkapalloilija, pelipaikaltaan keskikenttäpelaaja. Hän edustaa seuratasolla Surat Thani FC:tä, jota ennen hän on ollut muun muassa Malesian pääsarjassa pelanneessa Kelantan FA:ssa. Akkarapong pelasi Thaimaan maajoukkueessa kymmenen ottelua vuosina 1999–2002.


title: Oliver James

text: Oliver James (Oliver James Hudson; 1. kesäkuuta 1980) on englantilainen muusikko, laulaja, sanoittaja ja näyttelijä. Parhaiten hänet tunnetaan rooleistaan elokuvissa "Mistä tytöt tykkää" (What A Girl Wants, 2003) ja "Kesän sävelet" (Raise your voice, 2004).


title: Oliver James

text: Oliverin ensimmäinen elokuvarooli oli vuonna 2002 televisioon tehdyssä lyhytelokuvassa, jossa hän näytteli "Dean"ia. "Mistä tytöt tykkää" -teinikomediassa James tähditti "Ian Wallace"n roolin ja mukana elokuvassa nähtiin myös Amanda Bynes, Kelly Preston ja Colin Firth. Elokuvan ohjasi Dennie Gordon. "Kesän sävelet" -draamaelokuvassa, jossa pääosaa näytteli Hilary Duff, hän sai yhden merkittävimmistä rooleista "Jay Corgan"ina, ja ponnahti näiden kahden elokuvan myötä julkisuuteen.


title: Oliver James

text: James liittyi vuonna 2002 Simon Fullerin tuottamaan poikabändiin. Hän kuitenkin lopetti bändin pian liityttyään "Mistä tytöt tykkää" -elokuvan näyttelijäkaartiin. Kitaraa James oppi soittamaan kyseisen elokuvan myötä ja hän lauloi elokuvan soundtrackille kappaleet "Long time coming", "Half-life" ja "Greatest Story Ever Told".


title: Oliver James

text: Vuonna 2003 Oliver muutti Los Angelesiin, USA.


title: Oliver James

text: Hän on myös ollut mukana elokuvassa Without a paddle: Nature´s calling vuonna 2009.


title: Kevätmyrskyä

text: Kevätmyrskyä on Oulun Karjasillan kaupunginosassa Pohjankartanon edessä Yrjö Kallisen puistossa sijaitseva julkinen ulkoveistos. Veistoksesta järjestiin vuonna 1967 kilpailu, jonka voitti vaalalaisen kuvanveistäjä Tauno Seppäsen (1918–1998) ehdotus. Veistoksen tekeminen mahdollisti taiteilijan työnsä ohella muurarina, karjanhoitajana ja maanviljelijänä työskennelleen Seppäsen siirtymisen kokopäivätoimiseksi kuvanveistäjäksi.


title: Kevätmyrskyä

text: Mitoiltaan 255 x 155 x 300 senttimetriä oleva pronssista valettu veistos paljastettiin vuonna 1971.


title: Helan går

text: Helan går on suosittu alkujaan ruotsalainen juomalaulu. Laulu lauletaan usein etenkin illanistujaisten, sitsien tai päivällisen ensimmäiselle snapsille, ja sen jälkeen snapsia saa juoda omaan tahtiinsa lisää. Laulun alkuperä on epävarma, koska juomalauluja ei juurikaan huomioida historiallisissa lähteissä. Laulu on joka tapauksessa ruotsalaisen juomalauluperinteen tunnetuimpia lauluja. Eräs aikainen maininta on vuodelta 1843.


title: Helan går

text: Useat säveltäjät ovat kirjoittaneet variaatioita sävelmästä, muiden joukossa Franz Lehár.


title: Helan går

text: Vuonna 1959 Belafonte Folk Singers nauhoitti laulun nimellä "Heylan Går" albumilleen "Drinking Songs Around The World". Instrumentaaliversio laulusta nimellä "Helan" on mukana soittoäänenä joissain Nokian matkapuhelimissa.


title: Helan går

text:
Juomalaulun sanat vaihtelevat jonkin verran, koska se kuuluu kansanlaulujen ominaisuuksiin, mutta useissa painetuissa lähteissä sanat menevät näin:Helan går
Sjung hopp faderallan lallan lej
Helan går
Sjung hopp faderallan lej
Och den som inte helan tar *
Han heller inte halvan får
Helan går...
Sjung hopp faderallan lej


title: 16 kauneinta ja suosituinta sävelmää

text: 16 kauneinta ja suosituinta sävelmää on suomalaisen laulajan Jukka Kuoppamäen vuonna 1985 julkaistu kokoelma-albumi.


title: 16 kauneinta ja suosituinta sävelmää

text:
A-puoli
B-puoli


title: Kustaa Vaasa (lehti)

text: Kustaa Vaasa oli Suomessa 1939–1943 ilmestynyt poliittinen aikakauslehti. Lehden julkaisemisen takana olivat Gunnar von Hertzen, maisteri Erkki Räikkönen ja tohtori Martti Mustakallio. Lehti oli suomenkielinen ja sen ideologia oli kansallissosialistista Saksaa ihannoiva. Lehden päätoimittajana toimi koko sen julkaisemisen ajan Erkki Räikkönen. Toimittajina lehdessä oli esimerkiksi Bertel Gripenberg, Matti Jaakkola, Gunnar Lindqvist ja Olavi Linnove. Lehden ympärille muodostui vuonna 1942 Siniristi-yhdistys.


title: Padma Lakshmi

text: Padma Parvati Lakshmi (s. 1. syyskuuta 1970) on intialais-yhdysvaltalainen keittokirjojen kirjoittaja, näyttelijä, malli ja televisiojuontaja. Hän on juontanut Yhdysvaltojen "Top Chef" -televisiosarjaa toisesta tuotantokaudesta lähtien. Hän on julkaissut oman korumallistonsa, joka kantaa nimeä ”Padma”.


title: Padma Lakshmi

text: Padma Lakshmi oli naimisissa kirjailija Salman Rushdien kanssa vuosina 2004–2007.


title: Padma Lakshmi

text: Kärsittyään vuosia endometrioosista, Lakshmi ilmoitti lokakuussa 2009 olevansa raskaana. 20. helmikuuta 2010 hän synnytti tytön, joka sai nimekseen Krishna Thea Lakshmi.


title: Elämäni seinäruusuna

text: Elämäni seinäruusuna () on Stephen Chboskyn kirjoittama nuorisoromaani. Se julkaistiin Yhdysvalloissa 1. helmikuuta 1999. Kirjan suomennos julkaistiin 31. joulukuuta 2010. Sen kertoja on teini-ikäinen introvertti Charlie, joka kertoo kokemuksistaan kirjoittamalla sarjan kirjeitä anonyymille ja hänelle vieraalle henkilölle. Kirja sijoittuu 1990-luvun alkuun ja se seuraa Charlien ensimmäistä vuotta high schoolissa pittsburghilaisessa lähiössä. Viisas Charlie on epätavanomainen ajattelija, mutta myös ujo ja epäsuosittu.


title: Elämäni seinäruusuna

text: Chbosky on nimennyt J. D. Salingerin "Sieppari ruispellossa" -romaanin inspiraatiokseen.


title: Elämäni seinäruusuna

text: Mr. Mudd, Touchstone Pictures sekä DreamWorks SKG kehittivät romaanista elokuvaversion Summit Entertainmentin kanssa. Mr. Muddin tuottajat John Malkovich, Lianne Halfon sekä Russell Smith palkkasivat Stephen Chboskyn käsikirjoittamaan ja ohjaamaan elokuvan. Helmikuussa 2011 vahvistettiin, että Logan Lerman ja Emma Watson on valittu näyttelemään romaanin päähenkilöitä. Elokuvan kuvaukset alkoivat toukokuussa 2011.


title: Elämäni seinäruusuna

text: Elokuvan ensi-ilta oli 14. syyskuuta 2012.


title: Ammunnan maailmanmestaruuskilpailut 1905

text: Vuoden 1905 ammunnan maailmanmestaruuskilpailut järjestettiin Brysselissa. Kilpailut olivat yhdeksännet maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta.


title: Bock (oluttyyppi)

text: Bock eli pukkiolut on alkujaan Einbeckin kaupungista läheltä Hannoveria peräisin oleva voimakas pohjahiivaolut. Bock on väriltään joko vaalea tai tumma, maltaisen täyteläinen ja alkoholipitoinen.


title: Samuli Kaivonurmi

text: Samuli Kaivonurmi (s. 3. maaliskuuta 1988 Kuopio) on suomalainen jalkapalloilija, joka edustaa Ykkösessä pelaavaa FC KTP:tä. Hänen pelipaikkansa on hyökkääjä.


title: Samuli Kaivonurmi

text: Kaivonurmen Veikkausliiga-debyytti tapahtui 4. toukokuuta 2006 ottelussa FC Lahtea vastaan. Vuonna 2007 hän loukkaantui vakavasti ja oli kentiltä poissa vuoden. Kaudella 2009 hän voitti Kakkosen maalikuninkuuden Warkauden Jalkapalloklubissa 24 maalilla. Onnistunut kausi loukkaantumisen jälkeen johti kahden vuoden sopimukseen takaisin kasvattajaseuransa KuPS:n riveihin Veikkausliigaan. Kaudella 2010 hän voitti SM-hopeaa. Alkuvuodesta 2013 Kaivonurmi siirtyi Ykkösessä pelanneeseen FC KooTeePeehen.


title: Samuli Kaivonurmi

text: Entinen Kuopion Pallotovereiden pääsarjapelaaja Jarmo Kaivonurmi on Kaivonurmen setä.


title: Total War: Shogun 2

text: Total War: Shogun 2 on The Creative Assemblyn kehittämä ja Segan julkaisema strategiapeli. Se on "Total War" -sarjan uusimpia osia, ja palaa pitkään Euroopan historiassa pysytelleen sarjan juurille Japaniin. Peli julkaistiin 15. maaliskuuta 2011.


title: Total War: Shogun 2

text: "Shogun 2" sijoittuu Ōnin-sodan jälkeiseen 1500-luvun Japaniin, joka on hajonnut useiden klaanien taistelukentäksi. Pelaaja ottaa haltuunsa valitsemansa klaanin tarkoituksenaan voittaa toiset osapuolet ja nousta shōguniksi. Koska pelialue kattaa vain Japanin, pelissä painotetaan Itä-Aasian sodankäynnin tyyliä. Esimerkiksi pelin tekoäly on suunniteltu noudattamaan Sunzin "Sodankäynnin taitoa".


title: Total War: Shogun 2

text: "Shogun 2":n pelityyli on aikaisempien "Total War" -sarjan pelien tapaan reaaliaikaisen ja vuoropohjaisen strategiapelin yhdistelmä. Pelin kampanjan karttatilassa pelaaja toimii klaanin johtajana, ja hallitsee joukkojaan vuoropohjaisesti. Taistelutilanteessa pelaaja puolestaan ohjaa reaaliaikaisesti joukkoja taistelukentällä.


title: Total War: Shogun 2

text: Kampanjassa pelaajan tulee hallita provinsseja, armeijaa, klaanin taloutta ja teknologista kehitystä. Pelaaja voi lähettää joukkonsa hyökkäämään toisten klaanien kimppuun ohjaamalla kenraalia tai daimiota kuvaavaa avataria kartalla. Taistelemisen lisäksi suhteita muihin klaaneihin voi hoitaa diplomatialla, järjestetyillä avioliitoilla ja erikoishahmoilla, kuten vakoilijoina ja salamurhaajina toimivina ninjoilla ja geishoilla.


title: Total War: Shogun 2

text: Moninpelissä luodaan oma hahmo ja taistellaan muita pelaajia vastaan.


title: Total War: Shogun 2

text: Pelissä oli alun perin yhdeksän pelattavaa klaania, sekä ainoastaan pelin "Limited Edition" -version mukana tullut Hattori-klaani. Jokaisella klaanilla on omat erikoisominaisuudet, jotka tekevät siitä paremman tietyillä osa-alueilla. Esimerkiksi Tosan provinssia hallitseva Chosokabe-klaani kykenee värväämään parhaimpia jousiampujia, ja Mikawan provinssia hallitseva Tokugawa-klaani hoitaa parhaiten klaanien välisiä suhteita. Näiden klaanien lisäksi pelissä pelattavina ovat Odan, Daten, Morin, Hojon, Takedan, Shimazun ja Uesugin klaanit. 26. toukokuuta Steamissa julkaistiin maksullisena lisäsisältönä buddhalainen herätysliike Ikkō-ikki, joka toimii pelissä klaanin tapaan.


title: Total War: Shogun 2

text: Pelin demoversio julkaistiin vapaasti ladattavaksi Steamissa 22. helmikuuta. Se sisältää tutoriaalin, historiallisen Sekigaharan taistelun sekä pelin sisäisen tietosanakirjan.


title: Total War: Shogun 2

text: Itse peli julkaistiin neljänä eri versiona. Tavallinen versio sisältää pelkän pelin, kun taas "Limited Edition" sisältää pelin lisäksi uuden pelattavan osapuolen (Hattori-klaanin), Nagashinon taistelun, täyden haarniskan pelaajan avatarille sekä kokemuspisteitä hahmolle. "Collector’s Edition" lisää mukaan bambulaatikon jäljennyksen, taidekirjan sekä Takeda Shingeniä esittävän figuurin. "Grand Master’s edition" puolestaan sisältää edellisten lisäksi pelin teemaan kuuluvan shakkipelin. Lisäksi eri kaupoista ennakkotilanneet saivat lisäsisältöä peleihinsä.


title: Hyvässä uskossa

text: Hyvässä uskossa ("Saving Grace") on yhdysvaltalainen rikosdraamasarja, jonka ensimmäinen jakso esitettiin yhdysvaltalaisella TNT-televisiokanavalla 23. heinäkuuta 2007 ja viimeinen jakso 21. kesäkuuta 2010. Sarjan päähenkilöä, Grace Hanadarkoa, esittää Holly Hunter. Hänen lisäkseen siinä näyttelevät muun muassa Leon Rippy, Kenny Johnson, Laura San Giacomo, Bailey Chase, Bokeem Woodbine ja Yaani King.


title: Hyvässä uskossa

text: Yhdysvalloissa televisiosarja on kielletty alle 17-vuotiailta johtuen siinä ilmentyvästä kielenkäytöstä, seksuaalisesta käyttäytymisestä ja väkivallasta.


title: Femme Fatale Tour

text: Femme Fatale Tour oli yhdysvaltalaisen poplaulaja Britney Spearsin kuudes kiertue, joka alkoi Yhdysvalloissa 16. kesäkuuta 2011. Kiertue ylsi myös Eurooppaan, Aasiaan ja Etelä-Amerikkaan. Suomessa Spears esiintyi 14. lokakuuta 2011 Helsingin Hartwall Areenalla. Shown teemana olivat eri aikojen naiset: "femme fatalet". Kappaleina kuultiin suurimmaksi osaksi "Femme Fatale" -albumin kappaleita, sekä Spearsin hittejä edellisiltä levyiltä.


title: Femme Fatale Tour

text: Elokuussa 2011 Spears kertoi, että Toronton konsertti kuvataan EPIX-televisiokanavalle sekä DVD:lle. Se on Spearsin ensimmäinen televisioon kuvattu konsertti sitten The Onyx Hotel Tourin vuonna 2004. Konsertti kuvattiin sekä 2D:nä että 3D:nä, ja se esitettiin EPIX-televisiokanavalla marraskuussa 2011. Suomessa konsertti sai televisioensi-iltansa 8. huhtikuuta 2012.Yhdysvalloissa:


title: Nikon D90

text: Nikon D90 on Nikonin valmistama digitaalinen järjestelmäkamera, joka julkaistiin elokuussa 2008. Kamera on yhteensopiva F-objektiivien kanssa. D90 oli ensimmäinen digitaalinen järjestelmäkamera, jossa oli mahdollisuus videon kuvaamiseen.


title: Ole luonani aina (elokuva)

text: Ole luonani aina ("Never Let Me Go") on vuonna 2010 ensi-iltansa saanut brittiläinen tieteiselokuva, joka perustuu Kazuo Ishiguron samannimiseen romaaniin vuodelta 2005. Elokuvan on ohjannut Mark Romanek ja sen on käsikirjoittanut Alex Garland. Sen pääosassa ovat Carey Mulligan, Keira Knightley ja Andrew Garfield.


title: Stephen Bengo

text: Stephen Bengo (s. 24. joulukuuta 1988 Rugaba) on ugandalainen jalkapalloilija, pelipaikaltaan keskikenttäpelaaja. Hän edustaa seuratasolla maansa pääsarjassa pelaavaa URA FC:tä. Bengo on pelannut maajoukkueessa vuodesta 2009 lähtien. Hän on ollut kentällä seitsemässätoista maaottelussa ja tehnyt niissä yhteensä neljä maalia.


title: Hall Pass – lupa rellestää

text: Hall Pass – lupa rellestää ("Hall Pass") on vuonna 2011 ilmestynyt romanttinen komedia, jonka ovat tuottaneet ja ohjanneet Farrellyn veljekset. Elokuvan pääosissa näyttelevät Owen Wilson, Jason Sudeikis, Stephen Merchant, Jenna Fischer ja Christina Applegate.


title: Arvo Heino

text: Arvo Heino (1911 Haukipudas – 25. elokuuta 2006 Oulu) toimi Oulun kaupunginjohtajana vuosina 1961–1974. Ennen kaupunginjohtajaksi tuloaan hän oli työskennellyt Oulun kaupunginsihteerinä.


title: Siivet (veistos)

text: Siivet on Oulun Karjasillan kaupunginosassa Karjasillanpuistossa Laanaojassa sijaitseva julkinen ulkoveistos. Sen on veistänyt kuvanveistäjä ja taidemaalari Martti Tarvainen (1897–1985).


title: Siivet (veistos)

text: Mitoiltaan 150 × 200 × 295, 150 × 203 × 277 ja 150 x 98 × 246 senttimetriä oleva pronssista valettu veistos paljastettiin vuonna 1965. Veistos kuvaa kolmen joutsenen lentoonlähdön, johon liittyy ajatus siirtymisestä ajasta iäisyyteen.


title: Peter Vesterbacka

text: Peter Vesterbacka (s. 12. maaliskuuta 1968) on suomalainen mobiilipelien kehittäjä ja opetuspeliyhtiö Lightneerin brändijohtaja. Hän on myös Fun Academyin perustajajäsen. Vesterbacka opiskeli kiinan kielen ja on edistänyt Kiinan jääkiekkoilun kehittämistä. Hän on puuhaamassa myös tunnelihanketta Helsingin ja Tallinnan välille, sekä EU:n ja ETA-alueen ulkopuolisten opiskelijoiden pääsykoejärjestelmää Suomen korkeakouluihin.


title: Peter Vesterbacka

text: Vesterbacka vietti lapsuutensa ja nuoruutensa Porissa. Hän kirjoitti ylioppilaaksi Björneborgs svenska samskolasta, jonka jälkeen aloitti markkinoinnin opinnot Åbo Akademissa. Opinnot kuitenkin keskeytyivät Vesterbackan siirtyessä töihin Hewlett-Packardille.


title: Peter Vesterbacka

text: Vesterbacka vastasi peliyhtiö Rovio Entertainmentin liiketoiminnan kehittämisestä ja oli mukana tekemässä suosittua Angry Birds -mobiilipeliä.


title: Peter Vesterbacka

text: Vesterbacka on järjestänyt vuodesta 2008 kansainväliseksi tapahtumaksi muodostunutta startup -tapahtuma Slushia.


title: Peter Vesterbacka

text: Yhdysvaltalainen "Time"-aikakauslehti valitsi Vesterbackan vuoden 2011 maailman sadan vaikutusvaltaisimman ihmisen listalleen.


title: Peter Vesterbacka

text: Kesäkuussa 2016 Vesterbacka jätti Rovion ja syyskuussa 2016 hän aloitti työt opetuspeliyhtiö Lightneerissa.


title: Phan Văn Santos

text: Phan Văn Santos (s. 30. syyskuuta 1977 Rio de Janeiro nimellä Fábio dos Santos) on brasilialaissyntyinen vietnamilainen jalkapalloilija, joka pelaa maalivahtina. Hän edustaa seuratasolla Navibank Sai Gon FC:tä.


title: Phan Văn Santos

text: Dos Santos syntyi ja eli nuoruutensa Brasiliassa, jossa hän ehti pelata muun muassa Vasco da Gamassa. Hän lähti Vietnamiin vuonna 2001, jolloin hän siirtyi Đồng Tâm Long An FC:hen Dos Santos muutti nimensä nykyiseksi vuonna 2007 ja sai samalla Vietnamin kansalaisuuden ensimmäisenä ulkomaalaissyntyisenä urheilijana.


title: Phan Văn Santos

text: Phan pelasi ensimmäisen ottelunsa Vietnamin maajoukkueessa vuonna 2008, kun hän astui maalille vanhaa kotimaatansa Brasiliaa vastaan. Hän on pelannut maajoukkueesa myös yhden muun ottelun. Phan siirtyi vuonna 2010 nykyiseen seuraansa Navibank Sai Gon FC:hen.


title: Iva Majoli

text: Iva Majoli Marić (s. 12. elokuuta 1977 Zagreb) on kroatialainen entinen tennispelaaja. Majoli oli parhaimmillaan WTA-listalla neljäntenä. Hän voitti yhteensä kahdeksan WTA-kiertueen turnausta kaksinpelissä, mukaan lukien Ranskan avointen voitto vuodelta 1997.


title: Iva Majoli

text: Junioriurallaan Majoli voitti vuonna 1989 tenniksen Euroopan mestaruuden. Ammattilaispelaajaksi Majoli siirtyi vuonna 1991, 14 vuoden iässä. Lokakuussa 1995 Majoli voitti ensimmäisen WTA-turnauksensa Zürichissä. Finaalissa hän voitti Mary Piercen. Seuraavalla viikolla hän voitti Filderstadtin turnauksen. Vuoden 1996 Australian avoimissa Majoli selviytyi puolivälieriin, jossa hävisi maailmanlistan ykköselle, Monica Selesille. Australian avointen jälkeen hän voitti Tokiossa pelatun WTA-turnauksen. Helmikuussa hän voitti Essenin turnauksen. Myös Ranskan avoimissa Majoli selviytyi puolivälieriin, mutta hävisi tällä kertaa Steffi Grafille. Atlantan olympialaisissa Majoli hävisi puolivälierissä Lindsay Davenportille.


title: Iva Majoli

text: Vuonna 1997 Majoli saavutti uransa viidennen WTA-turnausvoiton Hannoverissa. Kuudes turnausvoitto tuli huhtikuussa Hampurissa. Ranskan avoimissa hän saavutti uransa ainoan Grand Slam -turnausvoiton. Ikää Majolilla oli turnausvoiton otettuaan 19 vuotta. Loppuottelussa hän voitti suoraan kahdessa erässä turnauksessa ykköseksi sijoitetun Martina Hingisin. Wimbledonissa Majoli putosi puolivälierissä häviten maailmanlistan sijalla 42 olleelle Anna Kurnikovalle. Seuraavana vuonna Majoli hävisi Ranskan avointen puolivälierissä Lindsey Davenportille. Uransa kahdeksannen ja samalla viimeisen turnausvoittonsa Majoli saavutti Charlestonissa huhtikuussa 2002.


title: Iva Majoli

text: Majoli lopetti uransa huhtikuussa 2004 lukuisten loukkaantumisten johdosta.


title: Kristillisdemokraattinen eduskuntaryhmä

text: Kristillisdemokraattinen eduskuntaryhmä (kd) on Suomen Kristillisdemokraattien kansanedustajien muodostama yhteistyöelin eduskunnassa.


title: Kristillisdemokraattinen eduskuntaryhmä

text: Kaudella 2015–2019 ryhmään kuuluu viisi edustajaa. Eduskuntaryhmän puheenjohtajana toimii Peter Östman ja varapuheenjohtajina Sari Essayah ja Antero Laukkanen.


title: Kristillisdemokraattinen eduskuntaryhmä

text: Eduskuntaryhmästä on siirtynyt muihin ryhmiin kolme kansanedustajaa: Vesa Laukkanen (VeS 1993), Matti Ryhänen (Kesk. 1996) ja Lyly Rajala (Kok. 2003). Kristillisdemokraattien ryhmään ei ole siirtynyt edustajia muista puolueista.


title: Kristillisdemokraattinen eduskuntaryhmä

text: Alla on lueteltu kristillisdemokraattien edustajat valiokunnissa vaalikauden 2015–2019 aikana.


title: Puerto del Rosario

text: Puerto del Rosario on kunta ja kaupunki Fuerteventuran saarella Kanariansaarilla Espanjassa. Se on Fuerteventuran pääkaupunki. Vuonna 2011 kaupungissa asui noin 36 000 asukasta ja kaupungin pinta-ala on noin 290 neliökilometriä. Perinteisiä Puerto del Rosariossa järjestettäviä juhlia ovat karnevaalit.


title: Keskustan eduskuntaryhmä

text: Keskustan eduskuntaryhmä (kesk) on Suomen Keskustan kansanedustajien muodostama yhteistyöelin eduskunnassa.


title: Keskustan eduskuntaryhmä

text: Kaudella 2015–2019 ryhmään kuului kauden alussa 49 edustajaa, mutta Paavo Väyrysen palattua eduskuntaan kesken kauden ja perustettua oman eduskuntaryhmän ryhmään on kuulunut 48 kansanedustajaa. Eduskuntaryhmän puheenjohtajana toimii Antti Kaikkonen ja varapuheenjohtajina Hanna Kosonen ja Markus Lohi.


title: Kansallisen kokoomuksen eduskuntaryhmä

text: Kansallisen kokoomuksen eduskuntaryhmä (lyhenne, kok.) on Kansallisen Kokoomuksen kansanedustajien muodostama yhteistyöelin Suomen valtiopäivillä eduskunnassa. Eduskuntaryhmien asemasta säädetään laissa eduskuntaryhmien tuesta , eduskunnan työjärjestyksessä ja muissa eduskunnan omissa säädöksissä.


title: Kansallisen kokoomuksen eduskuntaryhmä

text: Kokoomuksen eduskuntaryhmän muodostavat eduskuntavaaleissa valitut ja valtakirjansa tarkistuttaneet Kokoomuksen kansanedustajat. Jokaisten vaalien jälkeen eduskuntaryhmä järjestäytyy ja valitsee itselleen ryhmän voimassa olevan työjärjestyksen mukaisesti ryhmäjohdokseen puheenjohtajiston, eli puheenjohtajan sekä ensimmäisen, toisen ja kolmannen varapuheenjohtajan, sekä oman työvaliokunnan. Ryhmän puheenjohtajisto osallistuu monipuolisesti eduskuntaryhmän johtamiseen ja yhteydenpitoon, esimerkiksi myös mahdollisiin ministeriryhmän ja puoluejohdon omiin kokouksiin.


title: Kansallisen kokoomuksen eduskuntaryhmä

text: Eduskuntaryhmä pitää valtiopäivien aikana säännöllisesti ennakkoon kutsuttuja ryhmäkokouksia. Eduskunnan syys- ja kevätistuntokausina kokouksia pidetään yleensä kerran viikossa omassa ryhmähuoneessa, pääasiassa torstaisin alkaen klo 14.30, kuitenkin ennen klo 16 alkavaa eduskunnan kyselytuntia , jolloin myös eduskuntaryhmään mahdollisesti kuuluvat valtioneuvoston ministerit sekä heidän poliittiset valtiosihteerinsä ja erityisavustajansa ovat usein parhaiten tavoitettavissa.


title: Kansallisen kokoomuksen eduskuntaryhmä

text: Eduskuntaryhmän kokouksissa päätetään ryhmän kannoista eduskunnassa käsiteltäviin asioihin, keskustellaan ajankohtaisista valtioneuvoston nimityksistä, ohjelmista, hankkeista ja muista poliittisista aiheista sekä tehdään tarpeellisia hallinnollisia päätöksiä ryhmän oman työjärjestyksen mukaisesti. Ryhmän kokoukset eivät ole yleensä avoimia toimittajille ja muille ryhmän ulkopuolisille, mutta ryhmä voi päättää myös toisin. Lisäksi ryhmä tai ryhmän puheenjohtaja pitää usein avoimia tiedotustilaisuuksia ja yhteyttä toimittajiin, kun ryhmä tekee merkittäviä päätöksiä tai käy yleisesti kiinnostavia keskusteluja.


title: Kansallisen kokoomuksen eduskuntaryhmä

text: Eduskuntaryhmän puheenjohtaja ei ole yleensä nimitettynä muihin kansanedustajille tarkoitettuihin eduskunnan toimielimiin, mukaan luettuna valiokuntiin, vaan hän keskittyy eduskuntaryhmän johtamiseen ja yhteydenpitoon suhteessa valtioneuvostoon, eduskunnan virkamiehiin sekä muihin poliittisiin ryhmiin, puolueisiin ja kansalaisryhmiin. Eduskuntaryhmän ja sen puheenjohtajiston apuna toimii eduskuntaryhmän ryhmäkanslia, jossa on töissä poliittisia sihteereitä, virkailijoita ja avustajia, mukaan luettuna ryhmäkanslian hallinnollisena esimiehenä toimiva eduskuntaryhmän pääsihteeri. Käytännössä eduskuntaryhmä valmistelee usein eduskunnan istuntosalissa pidettäviä ryhmäpuheenvuoroja sekä muita ryhmän tarvitsemia selvityksiä ja raportteja.


title: Kansallisen kokoomuksen eduskuntaryhmä

text: Kokoomuksen eduskuntaryhmä kuvaa omassa esittelytekstissään itseään 'monipuoliseksi ryhmäksi, jossa on edustettuna laajaa kokemusta eri yhteiskuntasektoreilta'.


title: Kansallisen kokoomuksen eduskuntaryhmä

text: Kokoomuksen eduskuntaryhmä on perustettu ja aloittanut katkeamattoman toiminnan vuonna 1918, eli samana vuonna kuin Kokoomus-puolue rekisteröityi puolueeksi.


title: Kansallisen kokoomuksen eduskuntaryhmä

text: Kokoomuksen eduskuntaryhmän pitkäaikaisin ryhmäpuheenjohtaja on ollut kansanedustaja Ben Zyskowicz. Hän toimi eduskuntaryhmän puheenjohtajana yhtäjaksoisesti aikavälillä 9. helmikuuta 1993 - 1. helmikuuta 2006, kunnes hänet korvasi loppuajaksi valtiopäiväkaudelle 2003 - 2007 kansanedustaja Jyri Häkämies. Tämän jälkeen Zyskowicz toimi eduskuntaryhmän 2. varapuheenjohtajana kesäkuuhun 2011 asti.


title: Kansallisen kokoomuksen eduskuntaryhmä

text:
Muita merkittäviä eduskuntaryhmän puheenjohtajina toimineita Kokoomuksen kansanedustajia:
Valtiopäiväkaudella 2007 – 2011 Kokoomuksen eduskuntaryhmään kuului eduskuntavaalien 2007 jälkeisestä ryhmän järjestäytymisestä, maaliskuusta 2007 alkaen, 50 kansanedustajaa. Kansanedustaja Merikukka Forsiuksen vuonna 2008 tapahtuneen ryhmään liittymisen jälkeen ryhmään kuului kauden loppuun asti 51 edustajaa, mikä teki Kokoomuksen eduskuntaryhmästä eduskunnan suurimman ryhmän yhdessä Keskustan eduskuntaryhmän kanssa.


title: Kansallisen kokoomuksen eduskuntaryhmä

text: Eduskuntaryhmää johti huhtikuusta 2007 lähtien koko kauden kansanedustaja Pekka Ravi.


title: Kansallisen kokoomuksen eduskuntaryhmä

text: Valtiopäiväkaudella 2011–2015 Kokoomuksen eduskuntaryhmään kuului eduskuntavaalien 2011 jälkeisestä ryhmän järjestäytymisestä, huhtikuusta 2011 alkaen, 44 kansanedustajaa. Samalla Kokoomuksen eduskuntaryhmä nousi ensimmäistä kertaa Suomen historiassa vaalien jälkeen eduskunnan suurimmaksi eduskuntaryhmäksi. Eduskuntaryhmien kesken tehdyn herrasmiessopimuksen mukaisesti suurin ryhmä voi yrittää valtioneuvoston (hallituksen) ja hallitusohjelman muodostamista ensimmäisenä, joten Kokoomuksen eduskuntaryhmä nimitti hallitustunnustelijaksi puheenjohtajansa, kansanedustaja Jyrki Kataisen. Kokoomuksen eduskuntaryhmä ja puoluevaltuusto vahvistivat yhteisessä kokouksessaan kesäkuussa 2011 hallitustunnustelija Kataisen esityksen perusteella ehdokkaansa pääministeriksi sekä valtioneuvoston jäseniksi, ehdotuksen hallitusohjelman hyväksymisestä ja päätöksen näiden edellä mainittujen ehdotusten siirtämiseksi eduskunnan hyväksyttäväksi.


title: Kansallisen kokoomuksen eduskuntaryhmä

text: Pekka Ravi valittiin yksimielisesti huhtikuussa 2011 jatkamaan ryhmän puheenjohtajana myös valtiopäiväkauden 2011-2015 alkupuolella tilapäisesti, kunnes eduskuntavaalien myötä valittu uusi eduskunta oli saanut nimitettyä kesäkuuhun 2011 asti kestäneiden hallitusneuvottelujen jälkeen uuden valtioneuvoston ja uuden eduskunnan puhemiehistön.


title: Kansallisen kokoomuksen eduskuntaryhmä

text: Kesäkuussa 2011 eduskuntaryhmän puheenjohtajaksi nimitettiin yksimielisesti kansanedustaja Jan Vapaavuori. Ensimmäiseksi varapuheenjohtajiksi nimitettiin Lenita Toivakka, toiseksi varapuheenjohtajaksi Petteri Orpo ja kolmanneksi Outi Mäkelä. Toivakka oli toiminut varapuheenjohtajana vuodesta 2010 ja Orpo vuodesta 2007. Outi Mäkelä oli uusi ryhmän puheenjohtajistossa.


title: Kansallisen kokoomuksen eduskuntaryhmä

text: Marraskuussa 2012 Vapaavuori nimitettiin Kataisen hallituksen elinkeinoministeriksi Jyri Häkämiehen erottua tehtävästä. Hänet korvasi ryhmän puheenjohtajana yksimielisellä päätöksellä kansanedustaja Petteri Orpo. Orvon tilalle ryhmän toiseksi varapuheenjohtajaksi valittiin äänestyksen jälkeen kansanedustaja Arto Satonen.


title: Kansallisen kokoomuksen eduskuntaryhmä

text: Kesäkuussa 2014 Orpo aloitti Stubbin hallituksen maa- ja metsätalousministerinä ja Arto Satosesta tuli eduskuntaryhmän puheenjohtaja. Lenita Toivakasta tuli Stubbin hallituksen Eurooppa- ja ulkomaankauppaministeri ja Outi Mäkelä nousi ryhmän ensimmäiseksi varapuheenjohtajaksi. Ben Zyskowiczista tuli toinen ja Heikki Autosta kolmas varapuheenjohtaja.


title: Kansallisen kokoomuksen eduskuntaryhmä

text: Huhtikuussa 2015 Satonen valittiin jatkamaan eduskuntaryhmän puheenjohtajana. Eduskuntaryhmän ensimmäiseksi varapuheenjohtajaksi valittiin jatkamaan kansanedustaja Outi Mäkelä Nurmijärveltä ja toiseksi varapuheenjohtajaksi kansanedustaja Ben Zyskowicz Helsingistä.


title: Kansallisen kokoomuksen eduskuntaryhmä

text: Eduskuntaryhmän uudeksi kolmanneksi varapuheenjohtajaksi valittiin kansanedustaja Sinuhe Wallinheimo. Wallinheimo on Kokoomuksen toisen kauden kansanedustaja Jyväskylästä.


title: Perussuomalaisten eduskuntaryhmä

text: Perussuomalaisten eduskuntaryhmä (ps) on perussuomalaisten kansanedustajien muodostama yhteistyöelin eduskunnassa.


title: Perussuomalaisten eduskuntaryhmä

text: Vaaleissa 2015 puolue sai 38 edustajaa, mutta kesäkuussa 2016 ryhmä pieneni yhdellä, kun Maria Tolppanen loikkasi sosialidemokraatteihin. Perussuomalaisten eduskuntaryhmä supistui 15 hengen vahvuiseksi, kun 20 kansanedustajaa muodosti 13. kesäkuuta 2017 eduskuntaryhmä Uuden vaihtoehdon ja 2 kansanedustajaa ilmoitti tämän jälkeen erostaan. Eduskuntaryhmän puheenjohtaja Toimi Kankaanniemi erosi puheenjohtajantehtävistään. Uudeksi puheenjohtjaksi valittiin kansanedustaja Leena Meri


title: Perussuomalaisten eduskuntaryhmä

text: Kansanedustajat Arja Juvonen ja Veera Ruoho ovat ilmoittaneet eronneensa ryhmästä, mutta he eivät ole ainakaan toistaiseksi liittyneet uuteen eduskuntaryhmään. Eronneista Ruoho on kertonut aikovansa liittyvä Uuteen vaihtoehtoon. Ennen eduskunnan kesätaukoa Veera Ruoho liittyi kokoomukseen.


title: Perussuomalaisten eduskuntaryhmä

text: 22. kesäkuuta 2017 ryhmästä runsas viikko aiemmin eronneisiin kuulunut Kike Elomaa palasi ryhmään. Myös Juvonen palasi 27. kesäkuuta eduskuntaryhmään.


title: Perussuomalaisten eduskuntaryhmä

text: Eduskuntaryhmän puheenjohtajat:


title: Kuch Kuch Hota Hai

text: Kuch Kuch Hota Hai (, ) on hindinkielinen romanttinen komedia, joka ilmestyi Intiassa ja Isossa-Britanniassa 16. lokakuuta 1998. Elokuva on Karan Joharin ensimmäinen ohjaus ja sen on tuottanut hänen isänsä Yash Johar. Päärooleja näyttelevät Shahrukh Khan ja Kajol neljännessä yhteisessä elokuvassaan. Sivurooleja näyttelevät Rani Mukerji ja Salman Khan.


title: Kuch Kuch Hota Hai

text: "Kuch Kuch Hota Hai" oli vuoden menestynein intialainen elokuva. Se voitti useita palkintoja, kuten kaksi National Film Awards -palkintoa ja kahdeksan Filmfare Awards -palkintoa.


title: Kuch Kuch Hota Hai

text: Rahul Khanna (Shahrukh Khan) on leski ja hänellä on 8-vuotias tytär Anjali. Tämän äiti Tina (Rani Mukerji) on jättänyt tyttärelleen kahdeksan kirjettä toivoen, että yksi kirje luettaisiin jokaisena syntymäpäivänä. Kahdeksantena syntymäpäivänään Anjali lukee viimeisen kirjeen, jossa hänen äitinsä kertoo viimeisen toiveensa. Tarina rakentuu sen ympärille, miten Anjali toteuttaa äitinsä toiveen.


title: Josep Lluís Núñez

text: Josep Lluís Núñez y Clemente (7. syyskuuta 1931 Barakaldo, Espanja – 3. joulukuuta 2018) oli FC Barcelonan 35. presidentti sekä "Núñez i Navarro" -yhtiön omistaja. Hän toimi FC Barcelonan presidenttinä 1978–2000 ollen pitkäaikaisin presidentti seuran historiassa.


title: Josep Lluís Núñez

text: Vuonna 1978 Núñez voitti Nicolau Casausin ja Ferran Ariñon FC Barcelonan presidentinvaaleissa. Hän kampanjoi tuolloin menestykkään Barçan puolesta ja hänellä ei ollut aikaisempaa kokemusta seuran johdossa olemisesta. Núñezin ensimmäisenä tavoitteena oli vakauttaa FC Barcelonan talous. Ensimmäinen mestaruus tuli seuraavana vuonna Cup-voittajien cupissa. Primera Divisiónin seura voitti 1985. 80-luvun lopulla Barcelona ei saavuttanut menestystä, jonka jälkeen lähes koko kokoonpano vaihdettiin. Tämän jälkeen valmentajaksi tuli Johan Cruijff, joka palautti seuran Euroopan ja Espanjan huipulle. Hänet valittiin kolmannen kerran presidentiksi 1992. 1996 seura vaihtoi valmentajaa Bobby Robsoniin ja 1997 Núñez uusi jälleen presidenttiytensä. Vuonna 2000 Núñezin suosio romahti ja hän erosi tehtävästään.


title: Carlos Garnett

text: Carlos Garnett (s. 1938) on panamalainen saksofonisti.


title: Carlos Garnett

text: Garnett syntyi 1. joulukuuta 1938 Red Tankin kunnassa Yhdysvalloille kuuluvalla Panaman kanava-alueella. Hän kiinnostui jazzmusiikista kuultuaan elokuvissa Louis Jordanin ja James Moodyn musiikkia. Teini-ikäisenä hän opetteli soittamaan saksofonia ja soitti lähistölle majoittuneiden Yhdysvaltalaisten sotilaiden kanssa. Vuonna 1957 hän alkoi soittaa calypso- ja latinomusiikkiyhtyeissä.


title: Carlos Garnett

text: Muutettuaan New Yorkiin vuonna 1962 hän soitti Leo Pricen johtamassa rockyhtyeissä saavuttamatta suurta menestystä. Hän oli perustajajäsenenä Brooklyn Afro Jazz Inc. -jazzyhtyeessä. Näihin aikoihin aiemmin korvakuulolta soittanut saksofonisti alkoi opiskella musiikin teoriaa. Vuonna 1968 jazztrumpetisti Freddie Hubbard palkkasi Garnettin yhtyeeseensä, ja tämä sai Hubbardin kautta yhteyksiä New Yorkin muusikkopiireihin. Garnett teki ensilevytyksensä vuonna 1969 Hubbardin albumilla "A Soul Experiment", joka sisälsi kaksi hänen säveltämäänsä kappaletta.


title: Carlos Garnett

text: Garnett soitti 1960- ja 1970-lukujen vaihteessa myös useissa muissa merkittävissä jazzkokoonpanoissa, mukaan lukien Art Blakeyn, Charles Mingusin ja Miles Davisin yhtyeissä, ja johti myös omaa kokoonpanoaan nimeltä Universal Black Force. Hän nauhoitti omalla yhtyeellään viisi albumia vuosina 1974–1977. Vuonna 1982 masennuksesta ja huumeongelmasta kärsinyt Garnett koki uskonnollisen heräämisen ja lopetti sen seurauksena soittamisen pitkäksi aikaa. Hän alkoi esiintyä uudestaan vuonna 1991.


title: Carlos Garnett

text: Garnettin uusi yhtye on julkaissut albumit "Fuego en mi alma" (1996), "Under Nubian Skies" (1999) ja "Moon Shadow" (2001). Garnett muutti vuonna 2000 takaisin Panamaan, missä hän esiintyy yhä aktiivisesti.


title: Jaakko Leppo

text: Niilo Jaakko Johannes Leppo (ent. Ahlgren; 10. marraskuuta 1902 Vihti – 9. kesäkuuta 1951 Helsinki) oli suomalainen toimittaja. Hän työskenteli jatkosodan aikaan Valtion tiedoituslaitoksen (VTL) Ulkomaanosasto II:n (Lehtimiestoimisto) päällikkönä.


title: Jaakko Leppo

text: Lepon vanhemmat olivat toimitusjohtaja Niilo Ahlgren ja Lyydi Kajaan. Hänet vihittiin avioliittoon vuonna 1931 Liisi Hellin Hyvärisen kanssa. Häne veljiään olivat suurlähettiläs Heikki Leppo ja finanssiopin professori Matti Leppo.


title: Jaakko Leppo

text: Leppo valmistui ylioppilaaksi Mikkelin suomalaisesta yhteiskoulusta vuonna 1922. Tämän jälkeen hän suoritti varusmiespalveluksen. Hänet ylennettiin reservin vänrikiksi 1923. Hän opiskeli kieliä, historiaa ja estetiikkaa eri yliopistoissa Suomessa ja ulkomailla. Hän teki opiskeluaikana 1920-luvun lopulla useita matkoja ulkomaille: Ruotsiin, Englantiin, Ranskaan, Saksaan ja Tanskaan. Opiskelujen aikana hän oli "Ylioppilaslehden" taide- ja kirjallisuusarvostelijana.


title: Jaakko Leppo

text: Ennen toista maailmansotaa Lepolla oli lukuisia luottamustoimia. Työuransa hän teki lehtitoimittajana. Hän oli "Mikkelin Sanomien" kesätoimittajana vuonna 1927. Vakituinen työ hänellä oli "Karjala"-lehden ulkomaanosaston toimittajana vuosina 1927–1930 ja saman lehden toimitussihteerinä vuosina 1930–1937. Hän pakinoi lehtiin nimimerkeillä ”Veli Punnus”, ”Mr. Matti”, ”Mr. Jolp”, ”Niilo Leppänen” ja ”J. L.” Hän osallistui puolustusvoimien ensimmäiselle tiedotushenkilöstön kertausharjoituskurssille vuonna 1937.


title: Jaakko Leppo

text: Talvisodan Leppo toimi Pääesikunnan sanomatoimistossa. Välirauhan aikana hän toimi Finlandia Uutistoimiston toimitusjohtajana. Hän toimi jatkosodan aikaan Valtion tiedoituslaitoksen (VTL) Ulkomaanosasto II:n (Lehtimiestoimisto) päällikkönä. Toimiston tehtäviin kuului ulkomaalaisten sotakirjeenvaihtajien isännöinti ja tarkkailu. Heille järjestettiin vierailuja rintamalle, ja heidän kirjoituksiaan ja puhelujaan tarkkailtiin. Talvisodan kynnyksellä hän kirjoitti kirjan "Propaganda – ratkaiseva ase". Lisäksi Leppo toimi tärkeimpien kirjeenvaihtajien, kuten Curzio Malaparten, rintamaoppaana. Leppo kävi vielä 1944 useaan otteeseen Saksassa tutustumassa natsien propagandakoneiston toimintaan. Sotilasarvoltaan hän oli talvisodan alkaessa luutnantti.


title: Jaakko Leppo

text: Leppo on suomentanut operetin "Erämaan laulu" tekstit vuonna 1947.


title: Alphege

text: Alphege tai Ælfheah (s. 953 tai 954 –1012) oli englantilainen pyhimys ja Canterburyn arkkipiispa.. Viikingit surmasivat hänet vuonna 1012, minkä vuoksi häntä pidettiin kansallissankarina, ja hänet kanonisoitiin 1078.


title: Alphege

text: Alphege syntyi vuonna 953 tai 954 aatelisperheeseen Westonin kylässä Somersetissä, mistä hän lähti munkiksi Deerhurstin luostariin. Jonkin ajan kuluttua hän siirtyi Glastonburyyn, missä hänestä tuli priori. Hän toivoi kuitenkin vielä eristäytyneempää elämää ja päätti elää erakkona lähellä Bathin kuumia lähteitä. Monet opetuslapset seurasivat häntä. Vuonna 984 Pyhä Dunstan suostutteli hänet Winchesterin piispaksi Æthelwoldin kuoltua Tänä aikana hän tuli tunnetuksi hurskaasta elämästään ja köyhien auttamisesta. Kuningas Ethelred Neuvoton lähetti hänet neuvottelemaan rauhasta Norjan kuninkaan Olav Tryggvasonin kanssa vuonna 994. Olav lupasi ettei hyökkäisi enää Englantiin.


title: Alphege

text: Alphege oli Winchesterissä piispana 22 vuotta, kunnes hänet valittiin Canterburyn arkkipiispaksi Ælfricin kuoltua ja hän matkusti Roomaan noutamaan arkkipiispan arvomerkin palliumin paavi Johannes XVIII:ltä. Arkkipiispana hän edisti Dunstanin pyhimyskulttia, minkä lisäksi hän toi Pyhän Swithunin pään Winchesteristä pyhäinjäännökseksi.


title: Alphege

text: Ryöstöretkellä olleet viikingit ottivat Alphegen vangiksi 1011 ja vaativat hänen vapauttamisestaan suurempaa summaa kuin mitä Canterburyn asukkailla oli varaa maksaa. Alphege ei suostunut siihen, että hänet olisi vapautettu lunnaita vastaan, joten humalaiset viikingit surmasivat hänet ja paloittelivat ruumiin. Aikalaislähteiden mukaan lopullisen surmaniskun antoi Alphegen kristinuskoon käännyttämä tanskalainen Thrum. Alphegesta tuli kansallissankari ja Greenwichiin rakennettiin kirkko hänen marttyyrikuolemansa paikalle.


title: Alphege

text: Perimätiedon mukaan Alphegen vereen kastunut kuollut oksa kasvatti lehtiä. Hänet haudattiin St Paulin katedraaliin, missä hänen ruumiinsa oli suosittu pyhiinvaelluskohde. Englannin valtaistuimelle noussut Knuut Suuri käski siirtää ruumiin Canterburyn tuomiokirkkoon vuonna 1023 juhlallisin seremonioin. Myöhempi arkkipiispa Lanfranc kyseenalaisti hänen marttyyriytensä, mutta Anselm Canterburylainen totesi, että Alphege kuoli puolustaessaan oikeutta.


title: Alphege

text: Paavi Gregorius VII kanonisoi Alphegen vuonna 1078. Hauta avattiin vuonna 1105 ja ruumiin havaittiin olevan mädäntymätön, mikä johti häntä kunnioittamaan tulleitten pyhiinvaeltajien määrän kasvuun. Hänen pyhäinjäännöksiään on Glastonburyssä, Readingissa, Durhamissa ja Westminster Abbeyssä. Taiteessa hänet esitetään paimenena puolustamassa laumaansa. Alphegen virallinen juhlapäivä on 19. huhtikuuta ja hänen tunnuksensa eli embleeminsä on kirves. Thomas Becketin väitetään ylistäneen häntä ennen omaa marttyyrikuolemaansa Canterburyn tuomiokirkossa ja Becketin kultti sai jopa suuremman suosion kuin Alphege.


title: Alphege

text: Bathissa on Alphegelle omistettu kirkko, jonka on suunnitellut arkkitehti Giles Gilbert Scott. Greenwichissä on hänen kuolinpaikallaan ollut kolme kirkkoa, joista nykyinen valmistui vuonna 1718. Solihullissa on keskiajalta peräisin oleva kirkko, joka on myös Alphegelle omistettu.


title: Pajulaahusvenhokas

text: Pajulaahusvenhokas, aikaisemmalta nimeltään pajulaahusyökkönen, ("Nycteola degenerana") on venhokkaisiin kuuluva, pienikokoinen yöperhoslaji.


title: Pajulaahusvenhokas

text: Lähisukulaistensa tapaan pajulaahusvenhokas on ulkonäöltään hyvin vaihteleva, harmahtava pieni perhonen. Etusiivet ovat väritykseltään mustan, valkoisen ja harmaan kirjavat ja yleensä voimakkaan kontrastiset, mutta myös tasaisemmin värittyneitä yksilöitä tavataan usein. Tavallisesti etusiivissä on harmaanvalkoinen pohjaväri. Siiven poikki kulkevat, väriltään mustat poikkiviirut ovat kaksinkertaiset. Keskisarka on harmaa, ja siinä on ruskea rengastäplä, jonka kohdalla sisempi poikkiviiru tekee selvän kaarteen siiven kärkeä kohti. Takasiivet ovat vaihtelevissa määrin harmaanvalkoiset. Siipiväli on 23–28 mm.


title: Pajulaahusvenhokas

text: Pajulaahusvenhokas voi olla ulkonäkönsä perusteella varsin vaikeaa erottaa muista laahusvenhokkaista, joskin se on Suomessa sukunsa ylivoimaisesti yleisin ja laajimmalle levinnyt.


title: Pajulaahusvenhokas

text: Pajulaahusvenhokasta tavataan Länsi-Euroopasta Japaniin saakka ulottuvalla vyöhykkeellä. Suomessa sitä tavataan ainakin Etelä-Lappiin asti. Pajulaahusyökkönen on aikuistalvehtija, joten perhosia voi tavata elokuun alusta syksyyn ja uudelleen touko-kesäkuussa.


title: Pajulaahusvenhokas

text: Pajulaahusvenhokas on pajukoissa elävä laji. Aikuiset perhoset lentävät hämärän laskeuduttua, ja yksilöitä voi satunnaisesti tavata myös kukista. Levätessään perhonen pitää siipiään tasossa tai riittävän ohuella oksalla kiertää ne putkimaisesti oksan ympärille, mikä vaikeuttaa perhosen hahmottamista.


title: Pajulaahusvenhokas

text: Naaras munii noin 100 munaa ravintokasvin oksille. Toukat piileskelevät aluksi lehtien alapinnoilla mutta kutovat myöhemmin muutamia lehtiä yhteen suojaavaksi piilopaikaksi. Yhdessä pensaassa voi olla useita toukkia, ja toukat viihtyvät parhaiten pensaan lämpimämmällä puolella, muutamia metrejä maanpinnan yläpuolella. Täysikasvuisena toukka tekee kellanvalkean, heimolle tyypilliseen tapaan venemäisen kotelokopan lehden alapinnalle tai oksalle.


title: Pajulaahusvenhokas

text: Toukka elää pajuilla ("Salix"), erityisesti raidalla ("Salix caprea").


title: Heikki Turunen (jalkapalloilija)

text: Heikki Turunen (s. 20. maaliskuuta 1959) on suomalainen jalkapalloilija ja jalkapallovalmentaja.


title: Heikki Turunen (jalkapalloilija)

text: Hyökkääjänä pelannut Turunen edusti Kuopion Palloseuraa SM-sarjassa kausina 1977–1981 ja 1988–1989. Turusen aikana joukkue saavutti SM-hopeaa kausilla 1977 ja 1979 sekä Suomen cupin mestaruuden kaudella 1989. Kaudella 1980 hän oli 13 maalillaan KuPSin paras maalintekijä SM-sarjassa. Vuoden 1989 cup-loppuottelussa hän teki yhden joukkueensa maaleista, kun KuPS voitti Hakan 3–2. Turunen toimi myös KuPSin valmentajana kausina 1988–1989 ja 1999.


title: Heikki Turunen (jalkapalloilija)

text: Vuonna 1981 Turunen siirtyi Saksaan, jossa hän edusti kuuden kauden ajan SV Kirchzartenia, Freiburger FC:tä, FC 08 Villingeniä ja SV Weiliä maan alemmilla sarjatasoilla. Suomessa hän pelasi KuPSin lisäksi myös I divisioonan Pallokerho-37:ssä ja Varkauden Työväen Palloilijoissa.


title: Heikki Turunen (jalkapalloilija)

text: Suomen maajoukkueissa Turunen pelasi 14 poikien ja kahdeksan nuorten maaottelua.


title: Heikki Turunen (jalkapalloilija)

text: Turusen poika Patrik Turunen on myös jalkapalloilija.


title: Korzunovo

text: Korzunovo () on maalaiskunta ja sen keskustaajama Petsamon piirissä Murmanskin alueella. Kunta sijaitsee piirin itäosassa ja rajoittuu lounaassa Nikkelin, lännessä Zapoljarnyin ja pohjoisessa Petsamon kaupunkikuntaan sekä idässä Kuolan piiriin. Kunta sijaitsee Petsamonjoen varrella ja sen vesistöalueella. Kunnan asutuskeskukset ovat Murmanskin ja Nikkelin välisen maantien ja rautatien varrella.


title: Korzunovo

text: Korzunovo on varuskuntapaikkakunta, jossa on sijainnut Pohjoisen laivaston taistelulento- ja kuljetuslentoyksiköitä.


title: Korzunovo

text: Keskustaajama Korzunovo sijaitsee noin 15 km Petsamon piirin piirikeskuksesta Petsamosta etelään. Kuntaan kuuluvat asutuskeskukset


title: Korzunovo

text: Nykyinen asutus sai alkunsa sotien jälkeen 1947, kun Luostariin alettiin rakentaa lentotukikohtaa. Virallisesti Korzunovon asutuskeskus perustettiin 1962, jolloin se erotettiin Luostarista. Alkuun sen nimi oli Luostari-Novoje (), "Uusi-Luostari". Nimen Korzunovo paikkakunta sai vuonna 1967 Neuvostoliiton sankari Ivan Korzunovin mukaan. Se kuului aluksi Zapoljarnyin kaupungin alaisuuteen, itsenäinen kunta (kyläneuvostoalue, "selsovet") Korzunovosta tuli 1979.


title: Korzunovo

text: Juri Gagarin palveli varuskunnassa ennen kosmonauttiuraansa, 1950-luvun lopussa.


title: Korzunovo

text: Varuskunta on sittemmin lakkautettu, ja Korzunovoa pidetään kuolevana paikkakuntana.


title: Ecuadorinvarpuspöllö

text: Ecuadorinvarpuspöllö ("Glaucidium nubicola") pöllöihin kuuluva lintu. Sitä tavataan Kolumbiassa ja Ecuadorissa. Jäljellä on enää arviolta alle 10 000 lintua.


title: Ecuadorinvarpuspöllö

text: Lintu on kooltaan 16 cm. Sen yleisväri on ruskea, mutta jotkut linnut ovat punaruskeita. Tummempia ovat selkäpuoli, lavat, yläsiipien peitinsulat.


title: Ecuadorinvarpuspöllö

text: Sen luontainen elinpiiri on subtrooppinen ja trooppinen kostea vuoristometsä 1 400–2 000 metrin korkeudessa. Sen uhkana on elinalueiden hävittäminen.


title: Saara Aalto

text: Saara Sofia Aalto (s. 2. toukokuuta 1987 Oulunsalo) on suomalainen laulaja-lauluntekijä ja ääninäyttelijä. Hän nousi ensimmäisen kerran julkisuuteen vuonna 2007 sijoituttuaan kolmen parhaan joukkoon "Talent Suomi" -kilpailussa. Sen jälkeen hän sijoittui toiseksi useissa kilpailussa: Suomen euroviisukarsinnoissa vuonna 2011, "The Voice of Finland" -laulukilpailussa vuonna 2012 sekä Uuden Musiikin Kilpailussa ja Iso-Britannian "The X Factor" -kilpailussa vuonna 2016. X-Factorin jälkeen Aalto solmi kaksi levytyssopimusta ja vuonna 2017 uuden sopimuksen Warnerin kanssa. Aalto myös edusti Suomea vuoden 2018 euroviisuissa kappaleella ”Monsters”.


title: Saara Aalto

text: Uransa aikana Aalto on julkaissut yhteensä neljä studioalbumia, joista yksi on lähes kokonaan kiinankielinen. Lisäksi hän on julkaissut Teemu Roivaisen kanssa duettolevyn nimeltä "Tonight". Aalto kuvaili UMK:n laulukilpailun haastattelussa musiikkinsa olevan ”eeppistä rakkauspoppia”.


title: Saara Aalto

text: Oulunsalossa vuonna 1987 syntynyt Aalto tähtäsi musikaaliselle uralle jo lapsuudestaan lähtien. Kuvataiteilija ja dokumentintekijä Eeli Aalto on Saara Aallon isoisä ja taikuri Simo Aalto on hänen setänsä. Aalto kirjoitti ensimmäiset omat kappaleensa viisivuotiaana ja vuonna 1998 hän voitti 11-vuotiaana Kotkan Merilaulukilpailut omalla sävellyksellään, joka voitti myös meripäivien sävellyskilpailun. Aalto on kertonut viettäneensä teini-ikäisenä kesät hääkeikkoja kierrellen.


title: Saara Aalto

text: Aalto edusti Suomea kansainvälisillä Kultainen hirvi -laulufestivaaleilla (Cerbul de Aur) Romaniassa vuonna 2004. Hän valmistui ylioppilaaksi Madetojan musiikkilukiosta vuonna 2005, minkä jälkeen hän muutti Helsinkiin opiskelemaan musiikkikasvatusta Sibelius-Akatemiassa. Aalto on suorittanut myös muusikon ammattitutkinnon. Saara Aalto on musiikin maisteri, hänen lopputyönsä Sibelius Akatemiassa musiikkikasvatuksen osastolla oli vuonna 2010 valmiiksi tullut "Kohtaamisia: esiintymiskouluttajien näkökulmia esiintymiseen ja sen opettamiseen".


title: Saara Aalto

text: Vuonna 2007 Aalto nousi ensimmäistä kertaa julkisuuteen, kun hän osallistui "Talent Suomi" -kilpailuun sijoittuen kolmen parhaan joukkoon. Hän esitti kilpailun karsinnoissa itse säveltämänsä ja sanoittamansa kappaleen ”Varpaisillaan”, jonka hän myöhemmin levytti debyyttialbumilleen. Kilpailun jälkeen Aalto kävi neuvotteluja ainakin Sony BMG:n kanssa.


title: Saara Aalto

text: Aalto näytteli Helsingin Kaupunginteatterin High School Musical 1 & 2 -musikaaleissa vuosina 2008 ja 2009 säveltäjä-pianistityttö Kelsi Nielseniä. Esityskautena 2010–2011 hän esiintyi Helsingin kaupunginteatterin "Wicked"-musikaalissa Dorothyn roolissa.


title: Saara Aalto

text: Suomen euroviisukarsintoihin Aalto osallistui ensimmäistä kertaa vuonna 2004 yhtyeessä Heidi Kyrö & just. Hän osallistui Suomen euroviisukarsintoihin myös vuonna 2008 Hanna Marshin ja 2009 Riikan taustalaulajana. Vuonna 2011 hän lähetti Suomen euroviisukarsintojen avoimeen kilpailuun kappaleensa ”Blessed with Love”, jolla hän pääsi televisioituihin karsintoihin ja sijoittui niissä lopulta toiseksi häviten täpärästi Paradise Oskarille.


title: Saara Aalto

text: Aallon debyyttialbumi "Blessed with Love" julkaistiin omakustanneyhtiö Yume Recordsin kautta 11. toukokuuta 2011. Albumilta julkaistiin musiikkivideot nimikkokappaleen lisäksi kappaleisiin ”Out of Sight, Out of Mind” ja ”Cage Bird (feat. Petteri Sariola)”.


title: Saara Aalto

text: Marraskuussa 2011 julkaistiin Aallon toinen albumi "Enkeleitä – Angels", jolla on perinteisten kotimaisten ja ulkomaisten joululaulujen lisäksi Aallon omia sävellyksiä. Levyllä vierailevina artisteina ovat Tomi Metsäketo sekä Linda Lampenius, joka soittaa useissa kappaleissa viulua. Joulukuussa 2012 Aalto ja Tomi Metsäketo järjestivät yhteisen "Kuului laulu enkelten" -joulukiertueen.


title: Saara Aalto

text: Joulukuussa 2011 Aalto oli mukana Santa Claus Season’s Greetings 2012 -laulukilpailussa kiinankielisellä versiolla kappaleestaan ”Blessed with Love” (”Ai De Zhu Fu”).